**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**Тарих, археология және этнология факультеті**

**Археология, этнология және музеология кафедрасы**

**МАМАНДЫҚ – 6М020800 – «АРХЕОЛОГИЯ ЖӘНЕ ЭТНОЛОГИЯ»**

**Пән атауы: PIDK 6308 «Қазақстан демографиясының зерттелу мәселелері»**

**курсы бойынша дәрістердің қысқаша конспекті**

Оқу нысаны: 1 курс магистратура, қ/б, көктемгі семестр, 3 кредит,

**Алматы, 2016**

**Дәріс 1. «Қазақстан демографиясының зерттелуі» пәніне кіріспе.**

**Мақсаты:** Қазақстан демографиясының зерттелуіноқытудың маңыздылығын және қазақ халқының демографиялық болашағы үшін тарихи маңыздылығын көрсету

**Жоспар.**

1. Қазақстан демографиясының зерттелуі пәні және оның мақсаты.
2. Қазақстан демографиясының тарихнамасы.

*Демография* (грек сөзінен алынған: demos **-** халық, qrapha ***-*** жазамын,сипаттаймын деген мағынаны білдіреді) халықтың санын, қоныстануын, орналасу тығыздығын, халық динамикасын, яғни өсуі мен кемуін, көшіп-қону көрсеткіштерін, құрамын, некелесу мен ажырасу көрсеткіштерін, жастық және жыныстық структурасын зерттейтін ғылым. Кең мағынада алғанда, халықтың осы ерекшеліктерін сан жағынан зерттейтін ғылым саласы. Мұнда ең алдымен халықтың санын ғылыми ұйымдастырылған статистика жолымен есептеу әдісі кең қолданылады. Демографияда статистикалық әдістердің ерекше зор роль атқаратындығы себепті, кейбір ғылымдар демография мен демографиялық статистиканы бір-бірімен ұқсас ғылымдар деп есептейді. Бірақ демография ұғымының мазмұны анағұрлым кең, оның өзіне тән дербес міндеттері бар, ол халықтың дамуы, өсуі саласындағы байланыстылықты, заңдылықты ашуы керек, бұл үшін үстем қоғамдық қатынастарды ескере отырып, статистикалық деректерді негізге алуға тиіс. Демография халықты зерттейтін барлық ғылымдарға қажетті материалдар береді.

«Қазақстан демографиясының зерттелуі» пәніне келетін болсақ, Қазақстан тарихының әлеуметтік-демографиялық дамуы аса күрделі мәселелерінің бірі болып табылады.Кеңестік жүйе тұсында республикадағы әлеуметтік-демографиялық ахуал бұрмаланып, ақиқатын ашуға мүмкіндік болмады. Тәуелсіздікке қол жеткізгеннен кейін Қазақстанның демография ғылымы бүгінгі күн тұрғысынан қарастырылып, демографиялық дамуымыздағы келеңсіз өзгерістер:өткен ғасыр басындағы халық санының күрт кемуі, көші-қон үдерісінің белең алуы, табиғи өсімнің төмендеуі сияқты мәселелердің объективті себептері қарастырылып, бірқатар табыстарға қол жеткізгенін атап көрсетуге болады. Отандық тарих ғылымында әлеуметтік-демографиялық мәселелердің зерттелу деңгейін саралап, қолға алу ісі өзекті мәселелердің бірі болып табылады. Өткен кеңестік дәуірде қарастырылып отырылған мәселе таптық, партиялық тұрғыда, маркстік-лениндік методология тұрғысынан бағаланып, қайғылы да қасіретті оқиғалардан айналып өту тәрізді зерттеулер орын алған-ды. Шынайы тарихи принуптер ауқымында ғылыми еғбектерге сыни талдау жасалған тарихи туындыларды жариялау кеңестің дәуірде мүмкін болмады. Ал, қоғамдық татулық пен саяси тұрақтылықты қамтамасыз етіп, демократиялық даму жолын ұстанған Қазақстан Республикасындағы осы олқылықтардың орнын толтыруға жасалып жатқан еңбектер қатарымен таныстыруды мақсат тұттық.Ел халқының ХХ ғасырдағы демографиялық даму мәселелерінің қаншалықты дәрежеде зерттелгенін және оның қандай қырларына әлі де болса баса көңіл бөлу керектігін көрсетіп, магистранттар санасына сіңіру пәннің басты міндеті болып табылады.

Демография ғылымы тарих, экономика, әлеуметтану, әлеуметтік психология, география, этнология ғылымдарымен тығыз байланысты.

*Демографиядағы**диалектикалық*әдіс бойынша саралау жасау халық өсімі мен қозғалысы мәселесіне әлеуметтік-экономикалық, саяси, мәдени, заң, дін, табиғат факторларының (құрғақшылық, жер сілкінісі, құйын, сел т.б.) әсерін жан-жақты қарастырады.

*Тарихи**демографияда* халықтар қозғалысы тарихи кезеңдер бойынша, халық өсуі мен кемуі тарихи процесс ретінде қарастырылып, адам тарихының эволюциясы дамуы және демографиялық динамиканың ғасырлар бойына қалыптасуы зерттелінеді.

Экономикалық факторлар – тұрғындардың әлеуметтік тұрмысының көрінісі ретінде демографияның негізгі ағымдарына әсер ете отырып, туу көрсеткішінің төмендеуіне, өлім, неке, миграция т.б. көрсеткіштерді анықтайды. *Экономикалық**демография* әдістері халықты тұрмыстық жағынан қамтамассыз етудегі капитал салымдарының көлемін анықтайды.

 Демография ғылымында *математикалық*әдісті қолданудың маңызы ерекше, математикалық талдау халықтар қозғалысының нақты анықтамасын, нақты санын, өзгерістерін, орташа көрсеткіштерін анықтауға және болжам жасауға қолданылады.

 Халықтың демографиялық мінез-құлқын зерттеу *әлеуметтік**психологияға* жүгінсе, халықтың денсаулық көрсеткішін анықтау *әлеуметтік**гигиенаға* байланысты. Халықтың қоғамдағы мінез-құлқы *құқықтық**нормалармен* анықталады.

Сондай-ақ демографияда әр түрлі буын өкілдері үшін жас айырымы көрсеткішін жасау арқылы, сол уақыттағы даму-құлдырау заңдылықтарын көрсететін *гипотикалық**ұрпақ* әдісін; адамдардың нақтылы буынының дамуын зерттеу үшін *когорт*әдісін қолданады.

Демографияның міндеттерінің бірі халықтың ұдайы өзгеріс заңдылықтарын зерттеу негізінде мемлекет тарапынан жүргізілетін *демографиялық саясат* негіздерін тұжырымдау болып табылады.

Демография ғылымы ерте кезден бастау алады. Демографиялық факторлардың маңызы өркениет дамуының алғашқы кезеңдерінде-ақ қоғамдық ой-пікірлерді қалыптастыра бастады. Ежелгі дүние ғасырларының ойшылдары тұрғындар мен қоршаған ортаның қатынастары туралы оптималды ұғымдарды қалыптастырды.

«Демография» сөзі ғылыми термин ретінде 1855 ж. француз ғалымы А.Гийяр өзінің «Адам статистикасының элементтері немесе салыстырмалы демография» атты еңбегінен кейін ғылыми айналымға ендірді. 1872 жылы Санкт-Петербургте өткен Халықаралық статистикалық конгрестен бастап *«демография»* ғылыми термин ретінде қабылданған.

*Біріккен Ұлттар Ұйымы* 1949 жылдан бері ағылшын және француз тілдерінде*«Демографиялық жылнама”*деп аталатын халықаралық анықтамалық басылымды тұрақты түрде шығарып тұрады. Онда БҰҰ–на мүше елдердегі демографиялық ахуалы туралы ақпараттар жарияланады. Сондай-ақ әлем халқының саны мен оның негізгі орналасу аймақтары жөнінде қорытындылар жасалады. Демографиялық құбылыстарды есепке алудың және талдаудың әдістемелік нұсқаулары беріліп тұрады. Жылнаманың әрбір кезекті саны белгілі бір демографиялық тақырыпқа арналады. Мысалы, табиғи өсім, халықтың орналасу географиясы, ұлттық құрамы, халық санақтары, неке мәселелері, көші-қон т.с.с. Қазақстанның демографиялық көрсеткіштері жөніндегі материалдар жылнаманың ТМД немесе Орталық Азия елдеріне арналған беттерінде жарық көріп келеді.

*Қазақстандағы* демографиялық процестерді тарихи-әлеуметтік тұрғыдан қарастырған алғашқы зерттеулер қатарына Ә.Бөкейхановтың, М.Шоқайдың, М.Тынышпаевтың деректерін айтуға болады. Ә.Бөкейханов 1897 жылдан басталған ауыл шаруашылығы санағына қатысып, Ф.Щербина бастаған экспедиция құрамында жұмыс істеген. Сондай-ақ, КСРО ҒА-ның антропологиялық экспедицияна қатысып, Маңғыстау, Үстірт өңірінде зерттеулер жүргізіп сол жердегі жергілікті ру-тайпалардың санын анықтауға күш салған. М.Тынышпаев өзінің «Материалы к истории киргиз кайсацкого народа» атты еңбегінде 1917 жылғы Қазақстан және Орта Азия елдеріндегі халық санын көрсетеді, 1924 ж. “Сана” журналының №2-3 сандарында статистикалық деректер жариялайды.

ХІХ-ХХ ғасырдың бас кезіндегі патша үкіметінің қоныстандыру саясатына байланысты жүрген миграциялық ағымдарды зерттеуге Н.А.Алексеенко, Е.Б.Бекмаханов, П.Г.Галузо, А.Б.Тұрсынбаев сияқты т.б. ғалымдар өз үлесін қосты. Тарихи-демографиялық мәселелерді саралау Ж.Б.Әбілғожин, М.Б.Тәтімов зерттеулерінде, А.Н. Алексеенко, М.Х.Асылбеков, Н.Е.Бекмаханова, А.Б.Галиев, М.Қ.Қозыбаев, В.В.Козина, Н.З.Такижбаева, С.Әйтімбетов, А.Қалыш т.б. ғалымдардың ғылыми еңбектерінде қамтылған.

С.А.Ковалев, О.Р.Назарев, Н.Ф. Голиков, Б.Я. Двоскин, У.М.Искакова, М.Д.Спектор сияқты т.б. ғалымдар өз еңбектерінде Қазақстан тұрғындарының орналасу географиясын саралаған.

**Әдебиеттер тізімі:**

Современная демографическая ситуация в Казахстане.- Алматы, 20**0**4

2. Тәтімов М., Дәулетова А. Жалпы демография. Шымкент 2006.

3. Шелестов Д.К. Историческая демография. - М., 1987.

4. Тәтімов М., Әлиев Ж. Дербестігіміз - демографияда. А., 1999.

5 Медков В.М. Демография. – Ростов-на-Дону. 2003

6 Адам дамуы туралы есеп. Қазақстан – 2005. – Алматы, 2005.

7. Современная демографическая ситуация в Казахстане. – Алматы. 2004.

8 Анри, Л.. Методика анализа в исторической демографии.- М., 1997

9. Татимов М., Саркенова К. Демография Казахстана по материалаом переписей населения 20-30 гг. ХХ века. Актобе, 2002.

**Қосымша әдебиеттер:**

1. Численность и размещение населения в РК. Итоги переписи населения 1999 г. в РК. І-ІІ тома. - Алматы. 2000.

##### *2.* Тәтімов М., Әлиев Ж. Дербестігіміз-демографияда. - Алматы, 1999.

3. Асылбеков М.Х., Козина В.В. Демографические процессы современного Казахстана. - Алматы, 1995.

4. Коллективизация сельского хозяйства в республиках Средней Азии и Казахстана: Опыт и проблемы. – Алма-Ата: Ғылым, 1990. (– 64-65 бб.).

 5. Мендикулова Г.М. Исторические судьбы казахской диаспоры. Происхождение, развитие. – Алма-Ата: Ғылым, 1997.

6. Ескекбаев Д. Қазақ диаспорасы. Бүгіні және болашағы. Алматы 2003.

7. Омарбеков Т. 20-30 жылдардағы Қазақстан қасіреті. – Алматы: Санат, 1997.

8. Садовская Е.Ю. Миграция в Казахстане на рубеже ХХІ века: основные тенденции и перспективы. А., 2001. 109-110 бб.

9. Проблема беженцев нелегальных мигрантов и трафика // Центральная Азия и Кавказ. №5 (35) 2004. -197 - 200 бб.

10. Миграция населения Республики Казахстан за январь-декабрь 2000 года. Агенство Республики Казахстан по статистике. Алматы. 2001. – 78- 102 бб.

11.Шелестов Д.К. Демография: история и современность. - М., 1983.

12. Историческая демография: новые подходы, методы, источники. - М., 1992.

13. Историческая демография: проблемы, суждения, задачи. - М., 1989.

14. Щербаков А.И., Мдинарадзе М.Г. Основы демографии и государственной политики народонаселения. - М., 2005.

**Дәріс №2. 1897 ж. халық санағы – тарихи дерек көзі ретінде.**

**Мақсаты:** қазақ жеріндегі тұңғыш ресми санақ деректерінің тарихи маңызын ашып көрсету.

**Жоспар**

1. Қазақстан жеріндегі халық санағы тарихы.
2. Қазақстан халықтарының ұлттық құрамы.

 Қазіргі таңда халық санына ерекше көңіл бөлініп отырылғаны баршамызға аян. Осы тұрғыда еліміздегі халық санының тарихына тереңірек үңіле отырып баға беру үшін ол туралы тарихи деректерді толық зерделеуіміз қажет. Қазастан халқының демографиялық дамуын зерттеудегі деректерді үш топқа бөліп қарастыруға болады:

1. 1897-2009 жылдар аралығындағы халық санақтарының деректері.
2. Әлі де көптеген құжаттары ғылыми айналымға енбеген мұрағат құжаттары.
3. Аймақтар бойынша жарық көрген шолулар, есептер, статистикалық деректер, анықтамалық- статистикалық басылымдар.

 Енді тікелей бүгінгі тақырыбымызға келетін болсақ; 1897 жылғы халық санағы – алғашқы Жалпы халық санағы болып табылады. Ол 1897 жылы 28 қаңтар күні өтті. Дегенмен Қазақстан территориясында көшпенділер арасында ерте басталып, 1896 жылдың қараша және желтоқсан айында жүргізілген болатын. 1897 жылы Ресей империясы бүкілхалықтық санақ жүргізіп, бұл санақ Қазақстан территориясын да қамтыды. П.П. Семенов-Тянь-Шаньский қатысқан бұл санақтың парақтары жүзге жуық томды құрап, оның белгілі бір томдары Қазақстан жерінде жүрген санақ нәтижелерін егжей-тегжейлі қамтиды. Бұл санақ халықтардың сөйлейтін тілдері негізінде жүргізілген. Қазақстан жерінде тұратын украиндардың негізгі бөлігі, татар, өзбектердің кейбірі орыс тілінде сөйлейміз деп жазылған. 1897 жылы Қазақстан территориясында үш тілде сөйлейтін халық өкілдері тұрған, яғни халықтың 74-78 %-ы қазақ, 10-13 %-ы орыс, 1-2 %-ы украиндар тілінде сөйлейміз деген. Белгілі демограф-ғалым М.Тәтімовтың дәлелдеуінше қазақтардың 10 %-ы бұл санаққа кірмей қалған. Бұл әрине кейбір қазақ қауымының санақ кезінде көш жолында болуымен байланысты деуге болады.

**Қазақстандағы халық саны (1897 ж. мың адам есебі)**

Кесте 17

|  |  |  |
| --- | --- | --- |
| Ұлты | Саны  | % |
| Қазақтар | 3392,8 | 81,8 |
| Орыстар | 454,4 | 11,0 |
| Басқа этностар | 300,6 | 7,2 |
| Барлығы | 4147,8 | 100 |

Түркістан өлкесі ХІХ ғасырдың 2-ші жартысында-ақ көп ұлтты өлкеге айнала бастаған. Мысалы, 1879 жылғы Верный қаласында жүргізілген бір күндік санақ нәтижесінде қаладан 24 ұлт өкілі, яғни 11 464 орыс, 624 қазақ, 820 сарт, 1039 татар, 119 тараншы, 74 поляк, 11 литовтық, 1 латыш, 1 финн, 1 чех, 1 словак, 35 неміс, 1 ағылшын, 2 француз, 98 мордва, 5 зыряндық, 62 еврей, 113 дүнген, 3 бұхарлық, 167 қалмақ, 108 қытай, 13 сибо-солон, 14 маньчжур тіркелген. Санақ нәтижесі «Туркестанские ведомости» газетінің 1879 жылғы №46 санында жарияланған.

Ол Ресей империясының қоластындағы халықтың жалпы санын көрсететін жалпы халықтық санақ еді. Оның қортындылары бойынша Санкт - Петерборда 1903-1905 жылдар аралығында 4 том жарияланған. Санақ жалпы бағдарлама бойынша бір уақытта жүргізілді, бір тәсіл, бірдей талаптармен жүргізілді. Бұл санақты жүргізу сол кезеңдегі мемлекеттік саясат үшін қажет болды. Ұлттық құрамы тіліне байланысты ғана саналды, ал шаруалар шаруашылығын талдағанда көшпенді шаруашылықтың ерекшелігі саналмады. Сондықтан оның қортындылары бойынша облыс тұрғындарының этникалық құрамы нақты болмады. Ол санақта Ресей империясының қоластындағы аймақтардың лингвистикалық және этнографиялық ерекшеліктеріне толық көңіл бөлінген жоқ. Әсіресе түрік тілдес халықтар саны дұрыс есептелмеді. Көптеген аудандарда «қазақтар» мен «қырңыздар» бір-ақ «қырғыздар» деп енгізілді. Толық емес көрсеткіштер берседе бұл санақта қазақ халқының саны өскенін көреміз. Санақта арнайы мамандар арқылы халықтың нақты санын алу тәсілі қолданылды. Ол бойынша әрбір азамат жеке төмендегідей сұрақтарға жауап беруі тиіс болды: фамилиясы, аты және әкесінің аты, жынысы, шаруашылыққа және өзінің отбасына қатынасы туралы, жасы, жанұялық жағдайы, әлеуметтік топқа қатыстығы немесе атағы, туған жері, тұратын жері, есепте тұрған жері, уақытша тұрып жатқан жері немесе санақ кезінде болмау себебі, діни сенімі, ана тілі, оқи білетіндігі туралы, оқыған жері,, қызметі, қолөнері, атқаратын ісі, айналысатын жұмысы. Мұнан өзге тұрғын үйі, жұмыс істейтін жері, оның жағдайы және әскери қызметке қатысы туралы, дене жарақаты болса соны көрсетуі керек болды. Санақ барысында Қазақстанның географиялық жағдайы, халықтың жастық-жыныстық құрамы, дініне қарай бөлінуі, сауаттылығы мен айналысатын ісі, тұрмысы жөнінде мәліметтер жиналды. Нәтижесінде еліміздің әрбәр тұрғыны туралы алғаш рет ресми мәліметтер аян болды. Алынған мәліметтерді өңдеуге көп уақыт қажет болды, әуелі қортындыларды есепшілердің өздері тесерді, сосын оны санақ жүргізген бөлімдердің басшылары, жергілікті санақ комиссиялары тексерді. Тек 1897 жылдың наурыз айында ғана барлық жиналған материалдар толық өңдеу үшін орталық статистикалық комитетке берілді. Санақтың қортындылары жекелеген облыстар бойынша арнайы кітап болып шықты. Үш көлемді кесте жасалды. Оның біріншісінде уезд және қалалар бойынша тұрғындардың жалпы саны берілген, онда халық сауаттылығы пайыз бойынша, алып жатқан территориясы және тұрғындардың орналасу тығыздығы. Екіншісінде – екі жыныстық белгісіне қарай тұрғындардың саны, туған жері, негізгі діні, ана тілі және әлеуметтік тобына қарай бөлінген. Үшінші томда жынысына қарай қортынды ксте, 10-жастық топқа байланысты берілген.

П.П. Семенов- Тян - Шанскийдің ерекше ұйымдастырушылық қызметіне байлаысты бұл санақ Қазақстан территориясында толық жүрді. Санақтың қорытындылары өте құнды және ол 100 томнан тұрады, соның жартысы Қазақстан халұына арналған.

 Бұл санақ барлық қаланы, селоны, барлық жергілікті тұрғындарды тегіс қамтыды, әрбір кварталда санақ жүргізілді. Санақ қағаздары қалаларда 10 күн бұрын үй иелерінен, ал селоларда 20 күн бұрын счетчиктер арқылы толтырылды. Санақ қағаздарындағы жазуларды тексеру үшін қалалық жерлер үшін 2 күн, ал селолық жерлер үшін 3 күн уақыт берілді.

 Сонымен қатар бұл санақтың кемшіліктері де бар. 1897 жылғы санақ этникалық емес ол линивистикалық санақ болды, онда ұлттық құрамын анықтауда тіл негізге алынды. Көптеген украиндар, беларустар, еврейлер, мордвалар өздерінің ана тілін - орыс тілі деп көрсетті (санақ материалында "великорусский") сондықтан олар орыстар болып есептелді. Сондықтан да көптеген татарлар, өзбектер ана тілін қазақ тілі деп айтуы мүмкін (санақ материалдарында "киргиз" немесе "киргиз - кайсак") сондықтан оларды қазақ деп санады. Екінші жағынан қазақтар көшпенділер ретінде санақтан жасырынды немесе есепшілерде өздерінің жанұя мүшелерінен нақты санын жасырып қалды. М. Б. Тәтімовтың піірі бойынша қазақтардың саны 1897 жылғы санақ бойынша 10% ке кем .

 Бұл санақ материалдарының тағы бір қиындығы сонда, ода Қазақстан облыстарының кейбір аймақтары басқа территорияға жатқызылған, немесе тіпті кірмей қалған. Мысалы, Ақмола облысынан Омск уезі мен Омск қаласын алып тастау қажет болды. Орал облысына Бөкей ордасын, Семей облысына Павлодар уезін, ал Сырдария облысынан Пішпек пен Пржевальск уезі алып тастау керек, ал Маңғышылақ уезі Закаспий облысына кіргізілген, ал Торғай облысын Қостанай және Ақтөбе уездерімен қоса алынған. Санақ қорытындыларын жинақтау әдісінде де көп қателіктер жіберілген. Барлық шаруалар шаруашылығы бес топқа бөлінген, оның бірінші төртеуінде - жеке меншік, ал бесіншісі - мекемелердің шаруашылығы, жеке меншік шаруашылық қатарына: жанұялық шаруашылықтар сырт адамдардың (жалдамалы жұмысшылар, уақытша тұрып жатқадарды шаруашылықтары, туыстарының шаруашылықтары), жеке адамдардың туысқандық қатынасы жоқ адамдардың да шаруашылықтарын есептеді. Санақ материалдарының осы бөлімі өте қиын, шаруашылық түрлерін анықтауда мүмкіндік бере алмайды, ол қазақ халқының шаруашылыығының ерекшелігіне негізделмеген. Сондықтан ол көшпелілер шаруашылығы туралы толық атериалдар бере алмайды. Ауыл тұрғындары жалпы халықтың негізін құрайтындықтан да шаруашылық түрлерін анықтау мүмкін емес. Жалпы халық саны туралы және әртүрлі топтар туралы, жастық топтарға бөлу және сауаттылығы мен жұмысы туралы нақты мәліметтер алуға болады. Жалпы санақтың қорытындысын тарихшы - демограф Кабузан М. В. өте жоғары бағалайды, ол аймақтар бойынша 1% тең 1,7%- ке ғана айырмашылығы бар- деді . Осы санақтың қорытындысының маңызы туралы пікір айтқан ғалым Бекмаханова Н. Е. өз зерттеуінде 1897 жылғы санақтың қорытындысына салыстыра отырып талдау жасайды .

 1897 жылғы санақ қорытындысы бойынша Жетісу облысында халық саны 885802 болды, ал есеп бойынша 987863 екі жынысты қоса алғанда, яғни 11,6 пайызға артық. 1897 жылғы санақтан кейін де халық санын П. Румянцевтің есептеуінде қателіктер орын алғаны белгілі болды. 1910 жылғы Жаркент уезіндегі қайта есептеу кезінде қазақтар санының 11,3 пайызға артықтығы, ал Верный езінде 5,4 пайызға артық, ал Қапалда - 5,9 пайызға кем екендігі анықталды. Қателіктер 1897 жылғы халық санының кем жазу байқалса, енді керісінше халық санының артықтығы байқалды. Мысалы, ұйғырлар Верный уезінде 1911 жылғы әкімшілік есеп бойынша 42,2 пайызға артықтығы көрінді . Оның басты себебі, ХХ ғасырдың басында Жетісу жерінде үй басы алынбады, ауылдарда бұрынғыдай туғандар мен өлгендер саны ескерілмеді, халық санының өсуін олар өздеріне ғана белгілі табиғи өсу жолымен есептеді. Ол қателіктерге әкеліп отырды. Ауылдардың кедейленуіне байланысты әсіресе ұйғырлар мен дұнғандардың қоныс аударуы жиіледі. Қайыршыланған ұйғырлар мен дұнғандар өз жерлерін тастап басқа жақтарға күн көруге көптеп ағылып жатыр, ал оларды облыстағы жалпы саннан ешкім алып тастамады.

 "Обзор" Жетісу облысы бойынша 1882 жылдан бастап 1913 жылға дейін шығып отырды. Онда таптық жіктелу туралы деректер болмады. Сондықтан да кемшілігіне қарамастан халық санын толық анықтауда негізгі дерек ретінде 1897 жылғы санақ қорытындылары ерекше болып есептеледі. Ең көп алшақтық беріп қиындықтар тудырған 1897 жылғы санақ қорытындысы ол өте ертеде патшалық Ресей империясының әдісімен орталықтан жүргізілді, халық санағын алуда патшалық империяның қол астындағы халықтардың шаруашылығы мен одан түсетін алым - салық мөлшері ғана негізінен қызықтырды, көптеген алыста орналасқан жерлердің тұрғындары санаққа кірмей де қалды, екіншіден халықтың өзі санақтан қашқақтады. Орталықтан жасалған есеп пен жергілікті жердегі берілген мәліметтер әртүрлі болып келді.

 ХХ ғасырдың бас кезінде П. Семенов - Тян - Шанский, А. А. Кауфман және басқалар Ресей империясының халықтарының санағын жүргізу туралы мәселені көтерді, ол халықтың құрамындағы ірі өзгерістер мен көші - қондық процестің күшеюінен болды. Жаңа санақты жүргізуге бірінші дүние жүзілік соғыс бөгет болды.

 Көп қиындық келтірген мәліметтердің бірі ол - ХІХ ғасырдың аяғы мен ХХ ғасырдың бас кезіндегі қазақтардың саны туралы мәліметтер болды. Бұл кезеңнің деректері толық емес немесе шамамен ғана көрсетілген деректер болып келеді. Олар көбінесе алым - салықтар жинау үшін қолданылған үй сандары, қазақтардың, шекаралық аудандардың есептері мен басқа да отарлау мекемелерінің мәліметтері, сұлтандардың, билеушілердің есептері, жекелеген адамдардың жүргізген есептерінің қорытындылары, атап айтқанда, Л. Яценко, М.М. Лазаревский, Л. Мейер, А. Артемьев және басқа зерттеушілердің. Бұл кезеңдердегі деректердің толық болмауына көптеген себептер болды, қазақтарды зерттеуде көптеген әдіс - тәсілдердің жеткілікті қолданбауы нәтижесінде оның қорытындылары әртүрлі болып отырды. Екінші бір себеп ол ХІХ ғасырдағы Ресейдің отарлауына қарсы қазақтардың қарсылық көрсетуі, олардың үнемі көшіп - қонып жүруі, санақтан тығылып қалуы сонымен қатар туған балаларының санын дұрыс көрсетпеуі т.б.

 Тарихи демография үшін ашық баспасөз беттерінде ұлттық табыстың дамуы, күнделікті қажеттіліктің өсуіне байланысты шығып отырған статистикалық материалдарды талдау үлкен рол атқарды. Ол халықтың тұрмыс жағдайы мен әлеуметтік өміріне сипаттама беруге көмектесті.

 Ресей империясының статистикалық мекемелерінің Қазақстан жерінде жүргізген санақтарының жетістіктерімен бірге кемшіліктері де көп болды. Облыстағы статкомиттер бір - бірімен санаспады, ол жерде бірыңғай мекеме болмады, яғни барлық статмекемелердің жұмысын реттеп отырмады. Көптеген статикалық жұмыстарды Ресей империясының әртүрлі министерліктері мен мекемелері жүргізді. Олар өз алдарына өте тар мақсат қана қойд, оларда статистикалық бір жүйе болған жоқ, барлығына ортақ тәсіл, статистикалық мәліметтерді жинау және өңдеу кезінде бірлік пен байланыс болмады, бірыңғай тәртіп сақталмады, ол жергілікті жердегі жағдайға сәйкес келмеді, немесе дұрыс мәліметтер бере алады. Жергілікті жерлердегі экономика мен әлеуметтік өмірді зерттей жергілікті сипатта болды, ол губернияның, облыстың немесе уездің қажеттілігіне байланысты жүргізілді, ол материалдар статкомитеттің облыстық материалдарында көрсетілмеді және облыстағы жағдайды сипаттауда ол деректер қолданылады.

 Қорыта келгенде әлеуметтік - демографилық дамуда негізгі көптеген деректер беретін ол санақ материалдары, архивтік құжаттар және жыл сайынғы статистикалық мәліметтер мен баспасөз беттерінде жарық көрген ғылыми зерттеу жұмыстары болып табылады.

**Әдебиеттер тізімі:**

1.Первая перепись населения Россиской империи 1897 года. СПб., 1905.

2. Искаков У.М. перепись населения и ее социально-экономическое значение. А., 1996.

3. Тәтімов М.Б. Цифрлар шежіресі. А., 1968.

4. Кабузан В.М. О достоверности учета населения России (1857-1917 гг.) //Источниковедение отечественной истории. М., 1982.

5. Бекмаханова Н.Е. Многонациональное население Казахстана Киргизии в эпохе капитализма (60-е годы ХІХ века до 1917 года.). М., 1986.

**Дәріс №3 ХХ ғасырдың 20-30 жж. Қазақстан халқы демографиясы мәселесі Алаш зиялылары еңбектерінде**

**Мақсаты:** өткен ғасырдың басындағы қазақ халқының басынан кешкен алапат зұлматтар мәселесінің Алаш ардақтылары еңбектерінде көрініс табуын объективті тұрғыдан саралау.

**Жоспар.**

1. ХХ ғ. 20-30 жж. Қазақстан халқы демографиясының зерттелу деңгейі
2. ХХ ғасырдың 20-30 жж. Қазақстан халқы демографиясы мәселесі Алаш зиялылары еңбектерінде

Кеңестік дәуірде алғашқылардың бірі болып қазақ халқының саны, құрамы, орналасуы жайында алаш зиялылары - М. Тынышпаев, кейін, Қазақстан демографиялық ахуалына байланысты Т. Шонанұлы, М. Есболұлы жазды. Сондай-ақ, бұл жөнінде М. Шоқайұлы, С. Асфендияров, Т. Рысқұлов, С. Садуақасов сияқты қазақ зиялылары да қалам тартқан. Олардың еңбектерінде ұлттық мүддені қорғау көзделгені аңғарылады. 1920-30 жж. мемлекеттік тапсырыспен А.Н. Донич пен Н.Д. Трублаевичтің халықтың саны, құрамы, орналасуы жайында еңбектері жарық көрді. А.Н. Донич зерттеуінде демографиялық шолу жасаса, Н.Д. Трублаевич республикадағы халықтың табиғи өсімі мен ұлттық құрамындағы өзгерістер жайын қарастырды. Бірақ, авторлар ұлттар арасындағы табиғи өсімнің ғркелкі көрсеткішке ие болу себептерін түсіндірмей, тек мғліметтер келтірумен шектелді. Одан кейінгі уақытта демография мғселесіне байланысты еңбектер жазылмады. Себебі, кеңестік тоталитарлық жүйе оған мүмкіндік бермей, 1937 ж. халық санағың қорытындысын жариялауға тыйым салып, оған қатынасқан адамдарды қудалады.Қазақстан халқының 1920-жылдардағы саны мен оның ұлттық құрамы Т.Рысқұловтың 1927 ж. жарық көрген «Қазақстан» атты еңбегінде және М.О.Әуезовтың 1930 ж. жарық көрген «Қазақстандағы ұлттар» атты еңбегінде жарияланған. Т.Рысқұлов қазақ халқының 92 пайызы ауылдық жерлерде, 8 пайызы қалада қоныстанған. Ауыл халқының 55,2 пайызы қазақтар, 25,3 пайызы орыстар, 9-ы украиндықтар, 3,7-сі өзбектер, 1,4-і татарлар, 0,8-і немістер, 1,1-і қарақалпақтар, 1,1-і ұйғырлар, 0,9-ы қырғыздар деп жазады. Парижде 1935 жылы «Туркестан под властью советов» атты еңбектің авторы М.Шоқай Түркістан өлкесінде ашаршылық құрбандарының санын 1114000 деп жазады. 1917-1920 жж. тарихи статистикалық материалдарды ғылыми талдау жасаған тарихшы В.А.Семенюта осы жылдардағы ашаршылықтан Түркістан өлкесінде халық саны 1 миллионға кемігендігін жазады. (Общественные науки Узбекистана деген басылымының 1989. №12 санында- Продовольственный кризис в туркестане в 1917-1918 гг. и его предложение деген мақаласында.1937 ж. жүргізілген санақ мәліметтері ұзақ уақыт құпия ұсталды. 1937 ж. 6 қаңтарда жүргізілген бір күндік санақта КСРО –дағы халықтың саны 162003225 адам бар екендігі анықталды. Санақ қорытындысы сол кездегі КСРО ауқымында күткендегіден 10 милл. астам адам кем екендігін көрсетті.1926 ж. санақпен салыстырғанда халық саны 15 милл. адамға ғана өскен немесе кеңес халқы жылына 1 пайызға ғана өсіп отырған. Бұл КСРО сынды алып мемлекетке халықтың табиғи өсімінен қарағанда шығынының көп болғандығын білдіреді. Сондықтан Сталин мен Молотовтың қол қоюымен, Халық Комиссарлар Кеңесі комитетінің арнаулы қаулысымен санақ қорытындысы жарамсыз деп жарияланады. Сөйтіп, бұл санақтың қорытындысы жарты ғасырға жуық уақыт құпия болып келген. Бірақ Кеңес үкіметі жасырған бұл іс шетелдерде саясаткерлер мен қоғамтанушылар тарапынан зертеліп, белгілі болды. 1938 ж. М.Шоқай «Яш Туркестан» журналында жариялаған «Кеңестік Ресейде қанша адам тұрады» деген мақаласында « санақ қортындысының жасырылғанымен орыс экономисі және статистика маманы проф. Прокопьевич пен Юрьевскийдің дерек көздеріне сүйеніп, Кеңес үкіметі жасырған ақиқатты дүние жүзіне паш етті.

Осылайша ХХ ғасырдың 20-30 жылдарындағы қазақ халқының ауыр емографиялық жағдайы алаш зиялылары назарынан да тыс қалмағандығын айтқымыз келеді.

**Пайдаланылған әдебиеттер мен деректер:**

**1.** Нұрпейісов К. Алаш һәм Алашорда. Алматы: «Ататек»,1995.– 256 б.

2. Қазақ ұлт-азаттық қозғалысы. – Алматы: «Ел-шежіре», 2007. 4-ші Т: Қазақ сьездері. Құжаттар мен материалдар жинағы. Сәуір 1917 ж. – желтоқсан 1919 ж. Казахские сьезды. Сборник документов и материалов. Апрель 1917 г. – декабрь 1919 г. – Т.4. - 352 б.

3.Қойгелдиев М. Жалпыхалықтық қасіретті естен шығару қоғамның өзі үшін де қауіпті //Алаш айнасы.- №92. - 31 мамыр, 2011 жыл.

4. Алашты алаңдатқан сауал; Алаш арыстарының аз оқытылуы алаңдатады//Алаш айнасы. - №92. 31.05.2011.

5. Асылбек М., Асылбекова Ж. Құпия санақ болып есептелген 1939 жылғы Қазақстан халқы туралы мәліметтер не дейді? http//www.egeme.kz.

6. Есмағамбетов К. М. Шоқай қазақтардың ашаршылыққа ұшырауы туралы» ҚазҰПУ, №2 (29), 2011. 107-114 бб.-Б.114/.

7. Движение Алаш. Сборник материалов судебных процессов над алашевцами. Трех томник. Т.2. –Алматы: «Ел-шежіре», 2011. -376 б. –Б.202.

8. Омарбеков Т. 20-30 жылдардағы Қазақстан қасіреті: Көмекші оқу құралы.-Алматы: Санат, 1997. -320 бет.

9. Мұсырман К. Қан тамған қолжазбалар. Егеменді Қазақстан. 10.04.1992.

10.  Қойгелдиев М. Алаш қозғалысы. ҚҰЭ. -Алматы,1998. -720б. -Б.249.

11.  Көлбаев Т. Мешін – тауық жұты / Алаш айнасы. 20.04.2012

12. Кәкiшев Т. Көп томдық шығармалар жинағы. – Алматы: «Қазығұрт» баспасы, 2010. -352 б; Құрманғалиева Р. «Қызыл ат» поэмасына жаңаша көзқарас //Астана ақшамы. 28 ақпан, 2012.

13. Көлбаев Т. Ұлт зиялылары ашаршылық тұсында./http://abai.kz/.

**Дәріс 4-5. 1926-1939 жж. Қазақстандағы этнодемографиялық үрдістердің зерттелуі.**

**Мақсаты:** ХХ ғасырдың 20-30 жылдарында жүргізілген санақ қортындыларының халыққа қашан, қалай жеткізілгендігін, ақтаңдақ беттерінің зерттелуін зерделеу.

**Жоспар**

1. Қазақстан халқының санақ мәліметтері бойынша саны мен құрамы мәселесінің зертелуі.
2. Қазақстан халықтарының қоныстану тығыздығы мәселесінің зерттелуі.

Аталған кезеңдегі Қазақстанның тарихи-демографиялық мәселелеріне қатысты еңбектерден алдымен А.Н.Доничтың зерттеуін атауға болады. 1926 жылғы бірінші бүкілодақтық санаққа арналған мақаласында автор Қазақстандағы халық санын 6 507 077 адам деп көрсете отырып, санақпен барлық халықтың толық қамтылмағандығын атап өтеді. Жалпы Қазақстан бойынша басым ұлттардан қазақтар 57,4 %, орыстар 19,8 %, украиндар 13,2 % деп көрсетеді. Сонымен бірге 1924-1927 жылдардағы республикадағы ауыл халқының табиғи өсімін қарастырған Н.Д.Трублевичтің мақаласында автор ауыл халқының табиғи өсімі 1924 жылы 21,8, 1925 жылы 23,5, 1926 жылы 25, 1927 жылы 27,6 промиль болғанын көрсетіп, оның ұлттар бойынша ерекшеліктерін сипаттайды. 1920 жж. халықтың этникалық құрамы мен саны туралы мәселелерге көңіл бөлген еңбектердің бірі М.Тынышбаевтың еңбегі. Автор еңбекте қазақ этногенезінің, қазақ жүздерінің шығу тарихын айта келіп, 1917 жылғы қазақ халқының саны туралы мәлімет келтіреді.

Қазақстанның демографиялық тарихына байланысты зерттеу жұмыстары 1960-1980 жылдары Н.Б.Бекмаханова, Ф.Н.Базанова, А.Б.Галиев, Н.В.Алексеенко еңбектерімен толыға түсті. Тарихшы-демографтар ғылыми айналымға көптеген статистикалық материалдарды, мұрағат деректерін енгізе отырып, халықтың демографиялық дамуы, табиғи, механикалық өсім, ұлттық, әлеуметтік құрамның өзгерістерін қарастырды.

Мәселен, Н.Е.Бекмаханованың зерттеулері XVIII ғасырдың ортасынан 1917 жылға дейінгі кезеңді қамтиды. Еңбекте халықтың табиғи және механикалық өсімі, қоныстандыру қозғалысы және аталған кезеңдегі Қазақстан халқының әлеуметтік-экономикалық даму мәселелері зерттеледі. Ф.Н.Базанова кеңестік кезеңдегі Қазақстан халқы құрылымының қалыптасуы және дамуы мәселелерін қарастыра отырып, 1920-1930 жылдардағы индустриялық даму көп ұлтты халықтың қалыптасуына ықпал етті деп көрсетеді. Өзге ұлт өкілдерінің ұлғаюы есебінен жергілікті халықтың үлесі қысқарып, әр қалай себептермен еліміздің басқа аудандарына көшкен қазақтардың үлес салмағы азайды, деп 1930-жылдардағы нәубетті айналып өтеді. Одан әрі 1960-1970 жж. көші - қон үдерістері барысында Маңғышылақты игеруге 12 одақтас, 11 автономиялы республиканың және 4 автономиялық облыстың өкілдері қатысып, Маңғышылақ халқының қозғалысы орта есеппен 70 %-ке ұлғайды,-деп көрсетеді. Ал А.Б. Галиев өз зерттеуінде 1926 жылғы Бүкілодақтық халық санағы материалдары, мұрағаттық және ғылыми зерттеулердің негізінде қазақтар мен орыстардың жыныстық-жастық құрылымына, қазақтардың жанұялық құрылымына, халықтың орналасу географиясына, оның әлеуметтік және кәсіби құрамына талдау жасайды. Зерттеуші ғалым Н.В. Алексеенко өз еңбегінде Қазақстанның тарихи демографиясының маңызды кезеңдерінің бірін қарастыра отырып, көптеген деректер негізінде төңкеріске дейінгі қазақтардың, орыстардың және басқа ұлт өкілдерінің сандық динамкасына тоқталады.

1980-жылдардың аяғы мен 1990-жылдардың басындағы тарихи-демографиялық мазмұндағы еңбектерде Қазақстан халқының нәубет жылдарындағы шығыны, оның себеп-салдары туралы мәселелер көтерілді. Бұлардың қатарына М.Қ.Қозыбаев, М.Х.Асылбеков, Ж.Б.Абылхожин, М.Б. Тәтімов, М.Н.Сдыков, В.В.Козина, А.Н.Алексеенконың еңбектерін жатқызуға болады. Авторлар жыл сайынғы табиғи өсімді салыстырмалы тарихи тқрғыдан зерделеген.

 Зерттеу жұмысымыздағы басты деректердің бірі халық санақтарының материалдары. Ұлы Отан соғысына дейінгі кезеңде жүргізілген халық санақтары ішінде 1926, 1937, 1939 жылдардағы бүкілодақтық халық санақтарының өзіндік орны болды. 1920-1930 жылдардағы халық санындағы өзгерістерді талдауда аталмыш халық санақтарына сүйенеміз. Зерттеу жұмыстарында пайдаланылған деректердің екінші бір тобы статистикалық материалдар, құжаттар жинағы болып келеді. Кеңестік статистика 1920 жж. басында бірнеше статистикалық жинақтар мен анықтамалықтар шығарды. Олардың бірі 1920 жылғы және одан кейінгі санақ материалдары негізінде қала мен ауыл халқының құрамына, қозғалысы мен санына, жыныстық – жастық және ұлттық құрылымына қысқаша сипаттама беретін статистикалық материал. Сол сияқты 1880-1922 жж. республика бойынша халық санының, мал мен егін көлемінің қозғалысы туралы статистикалық мәліметтердің жинағы. Сондай-ақ 1923 жылғы ауыл шаруашылығы санағының материалдары.Статистикалық мәліметтерге демографиялық жылнамалықтарды да жатқызуға болады. 1989 жылы жарық көрген Қазақ КСР-ның демографиялық жылнамалығында 1959-1989 жж. аралығындағы Қазақстанның қала мен ауыл халқының саны жинақталып көрсетіледі.

1931-1933 жылдардағы ашаршылық, күштеп ұжымдастыру және оның демографиялық дамуға тигізген кері салдары М.Б.Тәтімов, Ж.Б.Абылхожин, М.Қ.Қозыбаевтардың бірігіп жазған мақаласында көтеріледі. Сол сияқты 1930-жылдардың басындағы нәубет барысында азайған халық саны туралы мәліметті алғашқылардың бірі болып М.Тәтімов өз еңбектерінің бірінде көрсетеді. Автор 1926 және 1939 жылдардағы санақ мәліметтерін салыстыра отырып, байырғы халықтың шығыны 2 млн. 635 мың адам деп көрсетеді. А.Н.Алексеенконың еңбектерінде ХХ ғасырдың 20-90 жж. республикадағы халықтың сандық өсмі мен ұлттық құрамы, қала мен ауыл халқының орналасуы, табиғи өсім және т.б. мәселелер жан-жақты көтеріледі Қазақстан халқының Кеңестік дәуірдегі халық санының артуы мәселесіне көңіл бөлгендер: А.Н.Донич 1928 ж. Народное хозяйство Казахстана журналының № 11-12 сандарында 1926 жылғы халық санағын талдап, 1928 ж. дейінгі халық санының өсу динамикасына назар аударған. Оның келтірген мәліметтеріне қарағанда 1928 ж. күзіне дейін республика тұрғындары 6507000 адамды құраған. Автордың көрсетуінше тұрғындардың 3717094 (51,1 пайызы) қазақтар, 1280000 (19,7) орыстар, 860978 адамы (13,2) украиндар, 648923 (10) басқа ұлттар болған. Автор халық санының өсуін механикалық өсіммен түсіндіргенімен оның табиғи өсімнің үлес салмағын ашып бере алмаған. Н.Д.Трубалиевич 1930 ж. Народное хозяйство Казахстана журналының № 1-2 сандарындағы мақаласында 1924-1927 жж. ауыл тұрғындарының табиғи өсімі 1924 ж. 21,8, 1925 ж. 23,5, 1926 ж. 25, 1927 ж. 27,6 промильге ие болғанын айқындап, оның ұлттар арасындағы ерекшелігіне тоқталған. Оның пікірі бойынша орта есеппен қазақтар 20,6, ұйғырлар, дүнген, өзбектер-22,3, орыстар-30,6 промиль болған.

Мұнан басқа австриялық офицер Г.Кристің күнделігінде (1916-1921 жж. Түркістанда тұтқында болған), 1922-23 жж. Орынборда, Ақтөбеде, Аралда сауда істері бойынша болған ағылшын азаматы Р.Фокстың «Дала тұрғындары» атты кітабында ХХ ғ. 20-30 жж. болған ашаршылық жылдарындағы аштық құрбандары жайлы мәліметтер берілген.1920 жылдары қазақ ауылдарында болған американдық инженер Джон Литлпейдж аштықтың ауқымы жайлы жазған. Американдық тарихшы Г.Фишердің және кейіннен АҚШ Президенті болған Г.Гувердің еңбектерінде көрініс тапқан.**//** Есмағамбетов К.Л. Зарубежная историография истории Казахстана (с древнейших времен до начало 90-х годов ХХ в.). автореферат д.и.н. А., 2000. Қазақстан халқының кеңестік дәуірдегі даму динамикасы туралы Я.Р.Винниковтың 1962 ж. Численность и расселение народов мира еңбегінің 63 бетінде жарық көрген «Народы СССР» деген мақаласында автор қазақ халқының санының Кеңес өкіметі орнағаннан бергі уақыттан бері қарайғы өсу динамикасын халық санақтарының материалдары бойынша көрсетіп, күштеп ұжымдастыру жылдарындағы қазақ халқының шығынын кеңестік идеологияға сәйкес бүркемелеп қалуды назарда ұстайды. М.Б.Тәтімов аталған автордың жіберген қателіктерін «Демография-халықтану» атты Алматыдан 1975 жылы шыққан еңбегінде сынай отырып, коммунистік идеологияның үстемдік етіп отырған шақтың өзінде халқымыздың 1931-1933 жж. демографиялық дамуындағы көлеңкелң тұстарын алғаш көтерген. Жалпы М.Б.Тәтімовтың 1968 ж. Цифрлар шежіресі, 1984 ж. «Өркені өскен өлке немесе демографиялық «тасқынның» қайта жаңғырығы» туралы сынды бірқатар еңбектерінде қазақ халқының жалпы саны мен табиғи өсімін, жастық- жыныстық құрылымын қарастырған. Аталған ғалым халық санақтарының мәліметтерінен басқа көптеген статистикалық мәліметтерді ғылыми айналымға енгізген. Ол жанамалап болсада қазақ халқының санында кему болғандығын білдіріп отырды. Қазақстан халықтарының 19759-1970 жж. даму динамикасы мәселесін Л.А. Квон, Гладышева Е.Н., Барабтарло Е.М. және т.б. «Наследие Казахстана в 1959-1970 гг. (структуры сдвиги и их оценка) А., 1975. Еңбектерінде жан-жақты қарастырған. Қорыта келе айтарымыз, 1926-1939 жж. арасындағы халықтың демографиялық зерттелу мәселелерінің ақтаңдақ беттері бүгінгі көзқарас тарапынан өз бағасын алуда.

**1926 — 1939 жж. Қазақстанның халық саны 1 кесте**

|  |  |  |
| --- | --- | --- |
|  | 1926 ж. | 1939 ж.  |
| Халық саны, мың адам | Үлес салмағы, % | Халық саны, мың адам | Үлес салмағы, % |
| Жалпы халық саныҚазақтарОрыстарУкраиндарНемістерБасқа ұлттар | 6 2303 6281 27586059408 | 10058,220,513,81,06,5 | 6 3952 3282 63667785669 | 10036,441,210,61,310,5 |

1920 жылы 28 сәуірде алғашқы кеңестік санақ өткен. Бұл уақытта Азамат соғысы аяқтала қоймағандықтан санақта Қазақстанның барлық территориясы қамтылмады. Бұл санақ ауылшаруашылық санағымен қоса қабат жүрді. Ал, 1923 жылғы 15 наурызда өтілген халық санағы, өнеркәсіп және сауда орындарын толық қамтыған Кеңес үкіметін нығайту мақсатында жүргізілді. 1926 жылғы Бүкілхалықтық санақ та Қазақстан жерін қамтыды.

1937 ж. Бүкілхалықтық санақ 5-6 қаңтар күндері өтілді. Кеңестік тоталитарлық жүйе, ауылшаруашылығы, индустриядағы қайта құрулар, ашаршылық, репрессия салдарынан Қазақстан негізгі тұрғылықты халқы қазақтардың саны күрт төмендеп кетті. Сондықтанда Кеңестік Үкімет бұл санақ нәтижелерін құпия ұстады. КСРО көлемінде 1937 ж. қазақтар саны 2862458, соның ішінде РКФСР – да 292099, ҚазКСР – да 2181520, ӨзКСР – да 287214, Түрікмен КСР – да 12396, Қырғыз КСР – да 25541 болды. Ал, Қазақстан бойынша жалпы этностар саны төмендегідей болды.

**Қазақстан халықтарының ұлттық құрамы ( 1937 ж.).**

Кесте 18

|  |  |  |
| --- | --- | --- |
| Ұлты | Этностар саны | **%** |
| Барлығы | 5 126 676 | 100 |
| Қазақтар | 2 181 520 | 42,6 |
| Орыстар | 1 917 673 | 37,4 |
| Украиндар | 549 859 | 10,7 |
| өзбектер | 109 978 | 2,2 |
| Татарлар | 92 096 | 1,8 |
| Немістер | 80 568 | 1,6 |
| Ұйғырлар | 32 982 | 0,7 |
|  Молдовандар | 21 511 | 0,4 |
| Дұнғандар | 7 007 | 0,1 |
| Қырғыздар | 5 024 | 0,1 |
| Басқалар | 128 458 | 2,5 |

**Қазақстан халықтары динамикасы (1930 – 1936 жж.)**

Кесте 19

|  |  |  |
| --- | --- | --- |
| Жылдар | Саны | Жылдық өсім |
| 1930 | 5873,0 |  |
| 1931 | 5114,0 | -759 |
| 1932 | 3227,0 | -1887 |
| 1933 | 2493,5 | -734 |
| 1934 | 2681,8 | +188,3 |
| 1935 | 2926,0 | +244,2 |
| 1936 | 3287,9 | +361,9 |

Қазақстан жерінде келесі санақ 1939 жылы жүргізілді. Бұл санақ нәтижесі Қазақстанның көп ұлттылығын айғақтағанымен, қазақтардың үлес салмағының азайғандығын көрсетеді.

**Қазақстан халықтары санының салыстырмалы көрсеткіші. (1926 - 1936 жж.)**

Кесте 20

|  |  |  |  |  |
| --- | --- | --- | --- | --- |
|  | 1926 |  | 1939 |  |
|  | саны | % | саны | **%** |
| Халықтар | 6 198 467 | 100 | 6 093 507 | 100 |
| Қазақтар | 3 627 612 | 58,5 | 2 313 674 | 38,0 |
| Орыстар | 1 275 055 | 20,6 | 2 449 128 | 40,2 |
| Украиндар | 860 201 | 13,9 | 656 676 | 10,8 |
| Немістер | 51 094 | 0,8 | 92 379 | 1,5 |
| Татарлар | 79 758 | 1,3 | 106 943 | 1,8 |
| Өзбектер | 129 399 | 2,1 | 103 240 | 1,7 |
| Белорустар | 25 584 | 0,4 | 31 309 | 0,5 |
| Ұйғырлар | 63 432 | 1,0 | 35 354 | 0,6 |
| Корейлер | 42 | 0,01 | 95 903 | 1,6 |
| Басқахалықтар | 86 290 | 1,4 | 208 901 | 3,4 |

Бұл материалдар ұзақ жылдар Госкомстаттың Орталық Статистикалық Басқармасында құпия сақталды. Қазақстанның жергілікті тұрғындарының саны азайып, басқа ұлт өкілдерінің санының өсуі мемлекеттің саясаты негізінде жасалып отырғандықтан да Кеңестік үкімет бұл мәліметті құпия сақтап, шындықтың көзі тек Қазақстан егемендік алғаннан кейін ғана ашылып жатыр. Енді сол кезеңдердегі қазақтар санының азаюының тарихи себептеріне тоқталайық:

1928 жылы 27 тамызда КазЦИК-тің «Бай шаруашылықтарын конфискелеу» туралы қаулысы шығып, соның нәтижесінде 657 «байлар» мен «жартылай феодалдар» мемлекеттен қуылып, олардан 145 мың бастан аса ірі қара мал тәркіленді. Қазақтардың дәстүрлі көшпелі шаруашылығына жан-жақты қыспақ жасап, жайылымдық жерлер мемлекетке алынды. 1929 жылы қараша айында Орталық комитет көшпелі-малшы қазақтарды күштеп отырықшыландырып, мемлекетті жылына 1,6 млн. тонна астықпен қамтамассыз етуге шешім қабылдады.

Орталықтың озбырлық саясаты 1925 жылдан Қазақстанды басқарған Филлип Голощекиннің (1878-1941 жж) қолшоқпарымен жүзеге асты. Халықтың 75 %-ның тұрмыс-тіршілігі көшпелі мал шаруашылығымен байланыстылығы ескерілмей, ата-баларынан рулық қауымға мұралыққа өтіп отырған жекеменшігіндегі малдарды аяусыз тартып алды. 1931 жылы 1926 жылмен салыстырғанда ірі қара мал 85 %-ға кеміді, ал қой саны 95 %-ға кеміді. Малдың еті мен сүті азық болған халықта жейтін еш нәрсе қалмады, халықты аштық жайлады. Саяси репрессияға 105 000 адам тартылып, 25 000 адам ату жазасына кесілді. Олардың тең жартысы белгісі мемлекет және қоғам қайраткерлері болды. Тек 1929 – 1931 жылдар аралығында 281 230 қазақ атамекенінен ауа көшіп, жат елдерден пана іздеді, 5551 қазақ сотқа тартылды, 883 қазақ атылды. 1930 жылы 5873000 адамнан 1933 жылы 2493000 адам қалды. Тек ауыл халқы 1930 жылдың 1 маусымынан 1933 жылдың 1 маусымына дейін 3 379 005 адамға кеміп кеткен.

30-шы жылдардағы ашаршылық салдарынан қаза тапқандар саны жөнінде ғалымдар арасында әр қилы мәлімет пен деректер қалыптасқан. Деректер мен айғақтардың ортақ түйіні адам шығынының орасан зор болғанын көрсетеді. Шет ел әдебиеттерінде коллективтендіру құрбандарының саны 10-15 млн., соның ішінде ашаршылықтан өлгендер саны 5-7 млн. деп көрсетіледі. Т.ғ.д. профессор В.П.Даниловтың пікірінше ашаршылықтан құрбан болған адамдар саны 3-4 млн. адам.

Мұрағаттанушылар және демографтар аштықтың және тағы да басқа жаппай ұжымдастырудың салдарларының нәтижесінде 1932-33-шы жылдары 1 750000 қазақтар құрбан болды десе, жазушылар және публицистер құрбан болғандар санын 3 млн. адамға дейін жеткізеді, ал Партия тарихы институты ғалымдарының тобы кеңестік дәстүрдің ықпалыменен бар болғаны 1 300000 адам ғана қайтыс болды деген пікірді айтқан.

Қазақстандық белгілі демограф, ғалым М. Тәтімов 1987 жылғы пікірінде 1926-39 жылғы санақ материалдарын демографиялық жолмен есептеу нәтижесінде Республика халқының 1930 жылдардың аралығындағы бүкіл республика тұрғындарының ішінде қазақтардың 4 120000 адамды құрағанын, ал 1931-32 жылдардағы аштықтың барысында қазақ халқының аштық пен жұқпалы аурулардан болған құрбандардың ауқымы 2 млн. 20 000 адамды, яғни Республиканың жалпы халқының 49 %-ын құрағанын атап көрсетеді. Сонымен бірге ол ашаршылық кезеңінде Республикадан тыс жерлерге 616 000 адамның ауа көшіп, оның ішінде 205 000 Қытайға, Моңғолияға, Ауғанстанға, Иранға, Түркияға босып кеткенін атап көрсеткен. М.Тәтімов жалпы Қазақстандағы қазақ халқының қысқаруы 2 635000 адамға жететінін, яғни бұл көрсеткіш қазақ халқының 64 %-ын қамтығанын, сонымен бірге Республиканың әртүрлі аймақтары бойынша бұл көрсеткіштің әртүрлілігін, мысалы Солтүстік аудандарда бұл халықтың 70 %, Оңтүстікте 50 %, Батыс аудандарда 60% -ын қамтығандығын айтады.

1988 жылы Ж. Әбілқожин, М. Қозыбаев, М. Тәтімовтердің бірігіп бірген деректерінде 1931-33 жылдардағы аштықта табиғи өліммен 250 мыңдай қазақ қайтыс болғанын, яғни бұл қазақтардың 7 %-ын құрайтынын, сонымен бірге аурудан және аштықтан Республикада тікелей 1 750 000 қазақтың, яғни Республиканың байырғы халқының 42 %-ының қайтыс болғаны туралы пікірді қайталады. Арада 10 жылдан кейін 1998 жылы «Депортированные Казахстан народы: время и судьбы» деп аталатын жинаққа кірген өздерінің мақаласында белгілі тарихшылар Ж. Әбілқожин мен М.Қозыбаев осы цифрларды қайта келтіре отырып, Халық шаруашылығының Орталық Мемлекеттік Мұрағатынан табылған жаңа құжаттар деректері негізінде 1937 жылы КСРО көлеміндегі қазақтар саны 2 862 458 адам болған, - деген.

1992 жылғы Қазақстан Республикасы Жоғарғы Кеңесі төралқасының осы мәселелерді зерттеуге байланысты комиссиясының қорытындысы 1992 жылы 22-желтоқсанда «Егемен Қазақстан» газетінде жарияланып, онда қазақ елі аштықтан және соған байланысты індеттерден сондай-ақ, табиғи өлім деңгейі үнемі жоғары болуынан 2 200 000 адамнан, яғни барлық қазақ халқының 49%-нан айырылған, - деп атап көрсетілді.

Қазақстан халық шаруашылығы басқармасы бастығының орынбасары болған М. Мацкевичтің 1935 жылы 20-қыркүйекте сол кезеңдегі Қазақстанның басшысы Л.И. Мирзоянға жазған Қазақ АКСР-індегі халықтың жалпы санын есептеу туралы баяндау хатында 1930-33 жылдарда Қазақстанда ауыл халқы санының кеміп кетуі 2351,6 мың адам болғандығын атап көрсеткен. Тарихшы-демографтар М. Асылбеков пен Ә. Ғалиевтің есептеуінше, бұл жылдардағы қазақ халқының 8,6 %-ы ғана қалаларда тұрғанын ескерсек, жоғарыда аталған кемудің шын мәнінде қазақтарға қатысты екенін мойындауға тура келеді.

Мұрағат құжаттарын негізге ала отырып, белгілі ғалым-тарихшы Т. Омарбеков 1930-33 жылдарда аштықтан Қазақстанда халық саны 3379,5 мың адамға кеміп кеткенін, оның ішінде 8-12 %-дайының санақта кем көрсетілгенін, 1934 жылдың 1-қаңтарына дейін Қазақстандағы босқындардың саны 628,2 мыңды құрағандығын, сонымен бірге 1933-34 жылдары Қазақстанда 640 мыңдай адам босқындар ретінде шаруашылықтықтарға орналастырылғандығын атап айтады.. Яғни, Т. Омарбековтың зерттеулері бойынша күштеп ұжымдастырудың қарсаңында қазақ халқының саны 4 836 000 адамға жеткен. 800 мың қазақ қожалықтарынан 1932 жылдың көктемінде 450 000 ғана қазақ қожалықтары қалған. Қазақстанда қазақтардың алапат ашаршылықта 1933 жылы 1149 мыңнан астамы босқындар болды.

1930-33 жылдардағы қазақ ауылында күрт кеміп кеткен адамдар санынан жоғарыда көрсетілген босқындарды шығарып тастаған кезде күштеп ұжымдастыру жылдарында 2 230 000-нан астам адамның опат болғанынын анықтауға болады. Сондай-ақ, Т. Омарбеков Қытайға және шет елдерге КСРО территориясынан өтіп кеткен босқындар санын 100 мыңдай деп көрсете келе, Кеңестік Республикаларға бытырап кеткен босқындар санының 300 мыңнан астам адам екендігін, 1929-31-шы жылдары Қытаймен шекаралас Қазақстан аудандарындағы халықтың саны шамамен 87 000 адамға кемігенін, 1932 жылдың 1-қаңтарына дейін Қазақстанның Батыс Қытайға өтіп кеткен қазақтарының саны 60 000-ға тарта адам болғандығын айтады. Жоспарлы түрдегі «халық жауының» ізіне түсу саясаты 1950 жылдардың аяғына дейін жалғасты. «Отарлау», «орыстандыру», «ассимилизациялау», «коллективтендіру» саясаттары, әрине халықтың ашу-ызасын туғызбай қоймады. Тек 1929-1931 жылдары ғана 527 саяси қаруланған қозғалыстар мен көтерілістер тіркелген. 1929 жылы Ақкөл ауданы шаруалары көтеріліске шықты. Олар аудандық орталықты басып алып, жиналған астықты ашаршылықтан азап шегіп отырған халыққа таратты. 1930 жылы қаңтарда жеті күнге созылған Созақ көтерілісі болды. Осы жылы көтеріліске Жетісу шаруалары да шықты. Ақсуат көтерілісін басу кезінде 161 адам өлтіріліп, 509 адам қамауға алынды. «Адай» көтерілісіне қатысқан мыңдаған адайлар, жеңілістен кейін шет елдерге кетуге мәжбүр болды. Қазір олардың ұрпақтарының 5000 - Солтүстік Кавказда, 90 000 - Түркменияда, 15 000 – Иранда тұрады. Барлық қозғалыстар мен көтерілістер күшпен аяусыз басып тасталып отырды. Ахмет Байтұрсынов айтқандай: «айырмен пушкаға қарсы шығу мүмкін емес, жеңіс күші көптің қолында болды».

Орталық әкімшілікке қарсы күрес соғыстан кейінгі жылдарда да жалғасқан. 1954 жылы 16 мамыр – 25 маусым күндері «Степлаг» лагеріндегі 20 698 қамаудағылар көтеріліске шыққан. Көтерілісті басу үшін үкімет 16 солдат, 5 танк, 98 ізші итті жұмылдырған. 1959 жылы тамызда Теміртау жұмысшылары, олардың артынан Жезқазған әскерилері, Шымкент жұмысшылары әлеуметтік құқық мәселесін көтеру мақсатында қозғалысқа шықты.

 **Әдебиеттер тізімі.**

1.А.Н.Донич Народонаселение Казахстана. // Народное хозяйства Казахстана. - № 11-12, 1928 г.

2.Трублаевич Н.Д. Естественное движения сельского населения КазССР за 1924 – 1928 гг. // Народное хозяйства Казахстана. 1930, № 1-2.

3.Тынышбаев М. Материалы к истории киргиз-казахского народа. – Ташкент: 1925.

4. Базанова Ф.Н. Формирование и развитие структуры населения Казахской ССР.-Алма-Ата: Казахстан, 1987.

5. Галиев А.Б. Население Казахстана в конце восстановительного периода: Автореферат дис ... к.и.н. .07.00.02. -Алма-Ата, 1978.

6. Асылбеков М.Х. Галиев А.Б. Социально – демографические процессы в Казахстане (1917-1980 гг.). -Алма-Ата: Ғылым, 1991.

7. Бекмаханова Н.Е. Формирование многонационального население Казахстана и Северной Киргизии.-Москва: Наука, 1980.

8. Бекмаханова Н.Е. Многонациональное население Казахстана и Киргизи в эпоху капитализма (60-е годы XIX в-1917 г.). – Москва: Наука, 1986.

9.Абылхожин Ж.Б., Козыбаев М.К., Татимов М.Б. Казахстанская трагедия. // Вопросы истории.-1989, №7

10. Татимов М.Б. Социальная обусловленность демографических процессов. -Алма-Ата: 1989.

12. Алексеенко А.Н. Сельское население Казахстана (1920-1990 гг.): Автореферат дис. ... д.и.н.. 07.00.02. -Алма-Ата, 1994.

13. Алексеенко А.Н. Население Казахстана 1920-1990 гг. -Алматы: Ғылым, 1993. 14.Асылбеков М.Х., В.В.Козина. Демографические процессы современного Казахстана.-Алматы: Атамұра, 1995.

15.Асылбеков М.Х., Құдайбергенова А.И. Қазақстан халқының әлеуметтік-демографиялық жағдайы (1939-1959 жылдар). -Алматы: 2005.

16.Сдыков М.Н. Формирование население Западного Казахстана в XVIII-XIX веках.-Алматы: Ғылым, 1996.

**Дәріс 6-7. Қазақстан ауыл-село тұрғындарының этно-демографиялық дамуы мәселелерінің зерттелуі (1939-1959 жж.).**

**Мақсаты:** қарастырылып отырған кезеңдегі ауыл-село тұрғындарының түрлі тарихи оқиғаларға байланысты өзгеру тарихының зерттелу дәрежесін қарастыру.

**Жоспар**

1. 1939-1945 жж. көші-қон үдерісі: факторлары, түрлері мен салдарлары
2. 1946-1959-жж. көші-қон үдерісінің демографиялық салдарлары және оның ауыл-село тұрғындарының этно-демографиялық дамуына әсері

 Қазақстанның 1939-1959 жж. демографиялық саласын белсенді зерттеп жүрген ғалымдарымыз бар. Атап айтар болсақ; М.Б.Тәтімов, Ж.Ә.Әлиев еңбектерінде санақ деректерін пайдалана отырып,белгілі бір кезең аралығындағы жағдайлармен байланыстырып,халықтың өсуін,кемуін, Қазақстандағы экологиялық проблемаларды ,демографиялық процестерді т.б. қарастырады.

 А.Н.Алексеенко «Население Қазахстана 1920-1990 гг.» атты еңбегінде 1920 жылдаран бастап Қазақстан тұрғындарының санын, жасын, жынысын, ауыл-село тұрғындарын қоса зерттеген, әр облыстардағы территориялық қоныстануына тоқталған.

 М.Қойгелдиев,Т.Омарбеков еңбектерінде қазақ халқының демографиялық жағдайларына байланысты көптеген ашылмаған тың деректер кеңінен көтерілген [8].Ф.И.Голощекин басшылығы тұсындағы жергілікті ұлт өкілдерінің «Қызылтабан»шұбырындағы ұшырап,босқынға айналуы жөнінде мәселелер қамтылған.

 М.Х.Асылбеков,А.Б.Галиев еңбектерінде Қазақстандағы әлеуметтік-демографиялық процестер:тұрғындардың құрамындағы өзгерістер , табиғи қозғалыс, миграция, қоныстану, республикадағы демографиялық дамуға, осының ішінде ауыл-село тұрғындарындағы өзгерістерге де жан-жақты тоқталған.Сонымен қатар бұл еңбек тәуелсіздіктің алғашқы жылы жарық көргендіктен демографиялық саясаттың дамуына көңіл бөлген.

 М.Х.Асылбеков, А.И. Құдайбергенова бірігіп жазған монографияда Қазақстандағы 1939-1959 жж. Аралығындағы этнодемографиялық процестер , ауыл тұрғындарын қоса халықтың жастық, жыныстық, ұлттық және әлеуметтік құрамындағы өзгерістер тарихы қарастырылады.Мұрағат деректерін кеңінен пайдалана отырып жазылған еңбекте Қазақстандағы қала және ауыл тұрғындарының динамикасы зерттелген.

 Н.Э. Масанов , Ж.Б. Абылхожин , И.В.Ерофеева, А.Н.Алексеенко, Г.С. Баратова еңбектерінде Қазақстандағы халықтардың санын, ұлтын, әлеуметтік жағдайын, қала тұрғындарын, ауыл тұрғындарының өсуін санақ мәліметтерін пайдалана отырып, жан- жақты қарастырған.Сондай ақ Кеңес үкіметі жылдарындағы кезеңнің этнодемографиялық ахуалына , репрессия нәтижесінде депортацияланған ұлттарға және Қазақстан территориясындағы миграция процесіне де тоқталған.

 К.Джаркимбеков , Қ.Меңдіаяқова, О.Джылысбаев, А.Городецкий, С.Айымбетов, К.М. Төлеубаева, М.Т.Илипов еңбектерінде Қазақстан партия ұйымдарының ауыл еңбеккерлерін тәрбиелеудегі рөлі, олардың материялдық жағдайларын көтеру үшін жүргізген саясаты, этнодемографиялық және әлеуметтік құрылымындағы өзгерістері, ауыл шаруашылығындағы зиялы қауым өкілдерінің жағдайы ашып көрсетілген.

Сонымен қатар А.Б.Тұрсынбаев, Б.А.Төлеппаев, Г.Ф.Дахшлейгер , А.Н.Құдайбергенов , К.Н.Нұрпейісов, Т.Б.Балақаев, Х.А.Абжанов,Ф.К.Михайлов , И.Ш. Шамшатов,Н.К. Капесов, Н.З.Такижбаева, О.К.Керімбеков,М.Х. Аылбеков т.б. еңбектерінде Қазақстан ауыл-село тұрғындарының тарихын, олардың құрамындағы зиялы қауым өкілдерінің қалыптасу, дамуын және демографиялық процестерді зерттеген өте құнды, мұрағаттық көлемді мәселелер ортаға енгізілді.Сондай-ақ, бұл еңбектерде әлеуметтік дамудың, мәдени құрылыс тарихының шешуші мәселелеріне талдау жасалған.Ғылыми жұмыстардың ішінде Кеңестік идеология талаптарына сай, партиялық басшылықты насихаттаған көзқарастар да бар.

 Бірқатар тарихшы-экономистер К.А.Әліқұлов, С.А.Байтілен, А.Уржанов, Л.Х.Төлешева,С.М.Сыздықов, Ө.Шеденов, М.Есқалиев еңбектерінде Қазақстан ауылдары мен селоларындағы Кеңес өкіметінің әлеуметтік саясатына тұрғындардың материалдық және мәдени деңгейіне тоқталған. Сондай-ақ зерттеушілер өкіметтің ауыл шаруашылығына байланысты жүргізген саясатының кейбір қателіктерін ашып, оның зардаптарын талдауға тырысқан.

 Қазақстан территориясының жекелеген аймақтарының әлеуметтік-демографиялық тарихын зерттеген ғылыми еңбектер бар. Олардың қатарына М.Н.Сдыков, М.К.Төлекова, А.Н.Аскарова, А.С.Адильбаева, З.Шахаман, В.В.Козина т.б., еңбектері жатады. Бұл жұмыстарда біз қарастырып отырған кезеңге сәйкес әр аймақтардың өз даму ерекшелігіне байланысты халықтық әлеуметтік, демографиялық, экономикалық деңгейі зерттелген.

 Ғылыми жұмыстарда ХХ ғасырдағы Қазақстан халқының демографиялық даму ерекшелігіне қарағанда, әлеуметтік мәселелерге көбәрек көңіл бөлінген. Мұның себебін Қазақстанның тарихи демографиясына кеңестік дәуірде ғалымдардың баса назар аудара қоймауымен байланыстыруға болады. Бірақ бұл жағдай тек Қазақстанда ғана емес Кеңес өкіметі тұсындағы барлық одақтас республикаларға тән, сол кезеңдегі идеологиямен байланысты.

 Әлеуметтік мәселелерді тарихшылармен қатар экономистер, философ, қоғамтанушы, саясаттанушылар да зерттеген. Біз жоғарыда аталған кейбір тарихшылардың өздері өмір сүрген кезеңнің идеологиясына сай жұмыс істегендерін мойындаймыз. Бұл кеңес үкіметі тұсында И.В.Сталиннің кезеңінде қалыптасқан идеологияның жалғасын табуына байланысты, сол кезеңдегі өмір сүріп тұрған ұстанымдарға қарсы сөз айту мүмкіндігінің жоқтығымен түсіндіріледі. Сондықтан олар өз жұмыстарында Кеңес өкіметі - демократияның жоғары формасы деп сипаттай келе, оны өзгертпей-ақ , осы саладағы олардың міндеттері мен құқықтарын кеңейтіп, халықтың әл-ауқатын жақсартуға болады деген қорытынды жасайды. Олар А.Айымбетов, М.Баймаханов, М.Имашев, М.И.Акуев, Г.В.Нечитайло, З.Шереметьева, Т.Рысбекова т.б.

 Әлеуметтік - демогрфиялық мәселелерді зерттеуге өз үлестерін қосқан көптеген тарихшы ғалымдарды атауға болады. Олар жоғарыда аталғандармен бірге: Н.Е Бекмаханова, Ф.Н.Базанова, Г.К.Кронгардт, Т.Дәуірбаева, Ж.Қуанышев, Л.Т.Қожакеева т.б.

 Ауыл-село тұрғындарының этнодемографиялық, әлеуметтік мәселелерін қатар зерттеген және біздің кезеңімізге сәйкес келетін жұмыс жоқтың қасы. Біздің зерттеп отырған тақырыбымызға қатысты жазылған еңбек М.Х.Асылбеков пен А.И. Құдайбергенова бірігіп жазған монографиясы 1939-1959 жж.аралығын қамтиды, бірақ еңбек тұтас Қазақстан бойынша материалдарға құрылған.

Ұлы Отан соғысы жылдарындағы көші-қон үдерістерін саяси мәніне, қарқындылығы мен бағыттарына қарай топтастыра отырып, с*оғыс алдындағы және соғыс жылдарындағы* республика шаруашылығын көтеру мақсатында жүргізілген көші-қон, Ұлы Отан соғысы жылдарындағы майданға мобилизациялау мен демобилизациялауға негізделген көші-қон; халықтардың эвакуациясы мен реэвакуациясы; этникалық белгілеріне қарай тұтастай халықтарды жер аудару – депортация; Еңбек армиясының қатарын толықтыру мақсатындағы, соғыс тұтқындарының әкелінуіне негізделген көші-қон және т.б. түрлері. Сырттан келген көші-қоншылар есебінен бұл жылдары халқының өсу қарқыны жөнінен Қазақстан КСРО бойынша тұрақты 1-орында болды (одақтық көрсеткіштен 7 есе артық). Қазақстан халқы 1939 ж. 6394 мың адамнан 1959 ж. 9295 мың адамға көтеріліп, 2901 мың адамға (145,4%-ға) өскен.

Республика ішіндегі көші-қон одақтық қажеттілікке тәуелділікте жүрді. Мысалы, өз бастауын патшалық Ресейдің отарлау-қоныстандыру саясатынан алған Мырзашөлді игеруге негізделген науқанға байланысты көші-қон, кен орындары мен өндіріс орындарының құрылысы мен оны игеру сыртқы көші-қонмен бірге ішкі көші-қонды да белсендірді. Ішкі көші-қон сырттан келгендердің келгеннен кейінгі аймақтарда орын ауыстыруларынан, республика халқының өз ішіндегі көші-қондық қоғалыстарынан, халықтың экономикалық, әлеуметтік жағдайы мен соғыс жағдайына бейімделген қатаң тәртіптің ашаршылықтарға душар еткенінен туындады. Соғыс жылдарында соғыс қарсаңында басталған жоспарлы қоныстандыру шаралары тоқтатылды.

1941-1945 жж. Қазақстан халқы 599,8 мың адамға немесе 10%-ға кеміді. Ал, 1946 ж. 1 қаңтарында республикада есептелінген 5933,8 мың адам 1941 ж. 1 қаңтардағы мөлшердің 92,4%-ына ғана жетті.

Көші-қон үдерістерінің ауқымы, барысы мен нәтижелері, сол қозғалысқа итермелейтін себептері тарихи кезеңдеріне орай алуан түрлі болып келеді. Мысалы, соғыс жылдарында тұтастай «қауіпті» халықтарды күштеп жер аударулар жаңа, ерекше қарқынмен және қатыгездікпен жүргізілгені, сондай-ақ, мобилизация мен демобилизация, өнеркәсiп орындарымен бiрге халықтың эвакуациясы мен реэвакуациясы және ішкі көші-қон шұғыл түрде жүрді.

Соғыс жылдарында Қазақстанға келген көші-қоншылардың басым бөлігі (1939 ж. 55,3%-ы, 1941 ж. 41,3%-ы және 1946 ж. 51,7%-ы) тұрақтап қалды. Тек, реэвакуация белсенді жүрген 1944 ж. ғана көші-қон 59,4 мың адамдық кері айырымды көрсетіп, осы жылғы көші-қоншылардың тұрақтану коэффиценті -38,7%-дық кері айырымға тең болды.

Ұлы Отан соғысы жылдарындағи табиғи қозғалыстың негізгі үрдісін анықтауда көптеген зерттеулер туу төмендеп, өлім-жітім өсті, сол себепті табиғи өсім төмендеді деп көрсетеді. Осы жерде анықтап кетер жай, табиғи қозғалыс көрсеткішін талдасақ, онда табиғи өсім мен туу көрсеткішінің кемігені нақтыланады да, бірақ өлім-жітімнің өскені дәлелденбейді. Керісінше, соғыс жылдарында өлім-жітім көрсеткіштері де төмендеген.

1943 ж. және 1944 ж. республика халқының өсу үрдісін екі жыл бойы тоқтатты: 1944 ж. бойғы реэвакуация мен табиғи өсімнің төмендігі 1944-1946 жж. республика халқын 104, 1 мың адамға кемітті . 1941-1945 жж. республикаға 1257,6 мың адам келіп, 902,2 мың адам кетіп, 255,4 мың адам (келгендердің 20,3%-ы) тұрақтап қалды. Ауыл халқының саны кеміп, қала халқы көші-қон есебінен 13,3%-ға өсіп, 1939 ж. (27,7%) салыстырғанда 1945 ж. (37,8%) үлесі 11,1 пунктке көтерілдi. Соғыстан кейінгі жылдары да эвакуацияланғандар қайтып жатты, бірақ механикалық қозғалыс өзінің оң көрсеткіш көрсетуін жалғастырды: 1946 ж. Қазақстан халқы көші-қон есебінен 164,0 мың адамға өсті.

Ұлы Отан соғысы жылдарында елдің саяси, экономикалық және әлеуметтік жағдайымен тығыз байланыста жүрген көші-қон республика халқының көпұлттану үдерісін жеделдетіп, халықтың жастық-жыныстық құрамындағы арасалмақты өзгертті. Осы кезден бастап, жастық-жыныстық құрылымның арасалмағында әйелдердің, қарттар мен жас балалар үлесінің басым болу үрдісі басталды.

**1946-1959-жж. көші-қон үдерісінің демографиялық салдарлары» -** 1946 ж. мен 1959 ж. Бүкілодақтық халық санағы аралығын қамтитын т*өртінші кезеңдегі* көші-қон үдерістерінің саяси аспектілері, халықтың саны мен құрамының динамикасы, табиғи өсімнің негізгі үрдістеріне әсер еткен көші-қон қозғалысының бағыттары, түрлері, оның қазақстандық қоғамның даму салалары мен ұлттардың даму ерекшеліктеріне ықпалы. Соғыстан кейінгі демобилизация, отбасылардың бірігу мен некеге тұрудың өсуі табиғи қозғалыста компенсаторлық кезеңді туғызды. Халық шаруашылығын қалпына келтіру, жаңа өндіріс орындары (шикізаттық бағыттағы) мен әртүрлі көлік жолдарын іске қосу, жаңа қалалар мен қала типтес поселкелердің құрылуы, ауыл шаруашылығындағы реформалар, тың және тыңайған жерлерді игеру және т.б. негізіндегі көші-қон республика халқын 3360,2 мың адамға, ерекше 1955-1960 жж. 2346 мың адамға өсірді. 1939-1959 жж. республикадағы ауыл халқы 19,0 %-ға, тың өлкесінде 83 %-ға өсті. Тың жерлері игерілген облыстардағы механикалық өсiмнің бүкiл республикалық өсiмдегі үлесі 1952 ж. 2,3%, 1953 ж. 4,0% ғана болса, 1954 ж. 31%-ға, 1955 ж. 47%, ал 1956 ж. 49,9%-ға дейiн көтерiлді. Тың қазақты тұқыртып, 1959 ж. санақта 29,7%-ға түсірді. Тың игеру кезінде ұлттық фактор есепке алынбады, көшіп келушiлер iшінде қазақтар саусақпен санарлықтай болды. Көші-қоншылар ішінде 1954-1962 жж. шетелден келген отандастарымыз да бар. Олар саяси идеологияның қатаң бақылауында жүріп-ақ, қазақтың этномәдениетіне өзіндік үлес қосты.

Әр түрлi себептермен ерiктi адамдар қатарына босатыла бастаған арнайы қоныстанушылардың мәселесі.

Бұл кезеңдегі Қазақстан халқының демографиялық көрсеткіштерінің өзгерістерінде сырттан келген көші-қоншылардың демографиялық мінез-құлқы шешуші рөл атқарды. Халық құрамында славян типтес халықтардың үлесі көтерілген сайын табиғи өсім көрсеткіштеріндегі олардың шешуші рөлі жоғары болды. Мысалы, тың және тыңайған жерлерді игеру шарасының нәтижесінде сырттан келгендер ішінде еңбек ету және некеге тұру жасындағылар үлесі мен әлеуетінің басым болуы 1956-1964 жж. туу көрсеткіштерінің күрт өсуіне, табиғи өсім мен халық өсімінің көтерілуіне әкелді.

Сонымен, 1917-ж. бастап 2004 ж. дейін Қазақстандағы демографиялық ахуалдың жай-күйіне шешуші ықпал еткен сырттан келген көші-қоншылар болды. Сырттан келген көші-қоншылардың негізгі дені 20-35 жастағылар және ер адамдар болғанымен, жыныстық арасалмақта ерлердің жетімсіздігін туғызған Ұлы Отан соғысынан кейінгі жағдай түзелмеді: 1959 ж. ерлер 47,5%, әйелдер 52,5% болды. Ерекше тың және тыңайған жерлері игерілген, өндірісі дамыған аймақтарда 25-49 жастағылар үлесінің жоғары болуына сәйкес некелесу көэффициенті де жоғары болды. Диссертацияда осы көрсеткіштердің ұлттық және аймақтық ерекшеліктері де қарастырылады.

Қоғамдық ұйымдастыру жолымен көші-қон үдерісін мемлекеттік көлемде реттеу шараларының жетілмегендігінен елдегі әлеуметтік қайшылықтардың ұлтаралық жанжалдар түрінде көрінуі де осы кезеңге тән. Мысалы, Теміртау оқиғасы осының дәлелі.

Көші-қоншылардың республика қала, село және аймақтар бойынша орналасуы, **республика iшіндегi көші-қон** үдерісінің барысы сараланады. Ішкі көші-қондағы басты үрдіс ауыл-қала бағыты, аймақтық ерекшеліктер мен экологиялық көші-қонның туындауының эндогендік факторлары көрсетіліп, урбанизациялау үдерісінің ішкі-сыртқы көші-қонмен тығыз байланысы нақтыланады.

Соғыс жылдарынан кейін алғаш рет халық санағы 1959 жылы қаңтарда өтілді.

**Қазақстан халықтарының саны (1959 ж.)**

Кесте

|  |  |  |
| --- | --- | --- |
| Ұлттар | Саны | % |
| Барлығы | 9 309 847 | 100 |
| Қазақтар | 2 794 966  | 30 |
| Орыстар | 3 974 229 | 42,7 |
| Украиндар | 762 131 | 8,2 |
| Немістер | 659 751 | 7,1 |
| Татарлар | 191 925 | 2,1 |
| Өзбектер | 136 570 | 1,5 |
| Корейлер | 74 019 | 0,8 |
| Ұйғырлар | 59 840 | 0,6 |
| Басқа ұлттар | 656 416 | 1,7 |

**Әдебиеттер:**

1. Алексеенко Н.В. Население дореволюционного Казахстана (численность, размещение, состав). (1870-1914 гг.). – Алма-Ата, 1981.

2. Асылбеков Т.Х., Галиев А.Б. Социально-демографические процессы в Казахстане (1917-1980 гг.). - Алма-Ата: Гылым, 1991. 3.Щербаков А.И., Мдинарадзе М.Г. Основы демографии и государственной политики народоеаселения. Гл.5. Брак и семья в структуре общества. –М. 2005. (– 77-90 бб.)

4. Население мира. Демографический справочник. Гл ІІІ. Брачный состав. Семейный состав. – М. 1989.

5. Козина В.В. Населения Центрального Казахстана (конец XIXв. – 30-е годы ХХ в.). – Алматы, 2000.

6.Төлекова М.К. Жетісу өңірі халқының әлеуметтік-демографиялық дамуы (1897-1999 жж.): т.ғ.д. ... автореф. – Алматы, 2003.

7.Асылбеков М.Х., Құдайбергенова А.И. Қазақстан халқының әлеуметтік-демографиялық жағдайы (1939-1959 жж.). – Алматы, 2005.

**Дәріс 8-9. 1970-90 жж. халық санақтары мәліметтеріне салыстырмалық сараптама.**

**Мақсаты:** тарихта «тоқырау кезеңі» деген атпен белгілі кезеңдегі Қазақстан халқының демографиялық зерттелу деңгейін қарастыру.

**Жоспар**

1.1970, 1979 жж. Халық санақтары мәліметтерінің ғылыми зерделенуі.

2. Демографиялық дүмпу.

Қазақ халқының қысқаруының салдары қазақ халқы үшін ауыр қасірет болды, бұл шығынды қазақ халқы тек 40 жылдан кейін 1969 жылы ғана қалпына келтіре бастады.

1970 жылы 15-22 қаңтар аралығында халық санағы өтіп нәтижесі төмендегідей болды.

**Қазақстан халықтарының саны (1970 ж.)**

Кесте

|  |  |  |
| --- | --- | --- |
| Ұлттар | Саны | % |
| Барлығы | 13 008 726 | 100 |
| Қазақтар | 4 234 166 | 32,5 |
| Орыстар | 5 521 917 | 42,4 |
| Украиндар | 933 461 | 7,2 |
| Немістер | 858 077 | 6,6 |
| Татарлар | 287 712 | 2,2 |
| Өзбектер | 216 340  | 1,7 |
| Белорустар | 198 275 | 0,9 |
| Ұйғырлар | 120 881 | 1,0 |
| Корейлер | 81 598 | 0,6 |
| Азербайжандар | 57 699 | 0,4 |
| Басқа ұлттар | 498 600 | 3,8 |

Осы санақ бойынша КСРО – да 5 298 818 қазақ, оның ішінде Қаз КСР-да - 4 234 166, РКФСР-да - 477 820, ӨзКСР-да - 476 310, Қырғыз КСР-да - 21 998, Тәжік КСР-да - 8 306, Түрікмен КСР-да - 68 519 қазақ тұрды.

1970-1980 жылдары Қазақстандағы демографиялық ахуал қалыпты жағдайда болды.

**Қазақстан халықтарының саны (1979 ж.)**

Кесте

|  |  |  |
| --- | --- | --- |
| Ұлттар | Саны | % |
| Барлығы | 14 684 283 | 100 |
| Қазақтар | 5 289 349 | 36,0 |
| Орыстар | 5 991 205 | 40,8 |
| Немістер | 900 207 | 6,1 |
| Украиндар | 897 964 | 6,1 |
| Татарлар | 313 460 | 2,1 |
| Өзбектер | 263 295 | 1,8 |
| Белорустар | 181 491 | 1,2 |
| Ұйғырлар | 147 943 | 1,0 |
| Корейлер | 91 984  | 0,6 |
| Азербайжандар | 73 345 | 0,5 |
| Басқа ұлттар | 534 040 | 3,6 |

**Қазақстан халықтарының саны (1989 ж.)**

Кесте

|  |  |  |
| --- | --- | --- |
| Ұлттар | Саны | % |
| Барлығы | 16 199 100 | 100 |
| Қазақтар | 6234616 | 39,7 |
| Орыстар | 6227549 | 37,8 |
| Украиндар | 957518 | 5,8 |
| Немістер | 896240 | 5,4 |
| Өзбектер | 332017 | 2,0 |
| Татарлар | 327982 | 2,0 |
| Ұйғырлар | 185301 | 1,1 |
| Белорустар | 182601 | 1,1 |
| Корейлер | 103315 | 0,6 |
| Азербайжандар | 90032 | 0,5 |
| Басқа ұлттар | 627243 | 4,0 |

 Қазақстанның әлеуметтік-экономикалық даму мәселелерінің көші-қонға, демографияға тиесілі жерлері, мысалы республикадағы жұмысшы табы мен шаруаларды қалыптастыру мен дамыту мәселесіне М.Х.Асылбеков, С.Нұрмұхамедов, Н.Г.Пан үшеуінің, Б.Н.Әбішева, А.Б.Балақаев, Г.Ф.Дахшлейгер, К.Н.Нұрпейіс, С.Б.Нұрмұхамедов, Ю.И.Романовтың, С.Б.Башиевтің еңбектері арналды. Бірақ бұл құнды зерттеулердің барлығында 1960-1990 жж. арасындағы Қазақстанда жүрген көші-қон үрдістері мен олардың негізгі нәтижелері зерттеудің негізгі мақсаты болмаған. Көші-қон мәселесі Қазақстан аймақтары бойынша жүргізген зерттеу жұмыстарында да қарастырылды. Мысалы, Батыс Қазақстан халқының екі ғасырлық тарихи дамуы талданған М.Н.Сдықовтың монографиясы, Шығыс Қазақстан халқы туралы статистикалық мәлімет беретін Н.В.Алексеенконың еңбегі, Орталық Қазақстанның XIX-XX ғасырлардағы демографиялық дамуына арналған В.В.Козинаның және Жетісу өлкесі бойынша М.К.Төлекованың докторлық диссертациясы мен ғылыми еңбектері, сондай-ақ О.Д.Табылдиеваның XX ғасырдағы Маңғыстау халқы, ал Ә.А.Какенованың Солтүстік Қазақстан аймағы халқы бойынша мақалалары жарияланды.

Кеңес дәуірінде сырт елдердегі қазақтар тарихы, олардың көші-қоны, жалпы дамуы идеологиялық тиымға сәйкес қарастырылмады. Осы мәселелер елімізде алғаш Г.М.Меңдіқұлова, А.В.Коновалова, З.Қинаятұлы, Л.Т.Қожакеева, З.Е.Кабульдинов тағы басқа ғалымдардың еңбектерінде талданды. Ресейлік және алыс шетелдік ғалымдардың еңбектерінде де Қазақстандағы демогрфиялық ахуал, оның ішінде көші-қон үрдістеріне байланысты бірқатар мәселелер қарастырылады (Р.Конквест, С.Т.Уиткрофт, Х.Дэвис, В.П.Данилов, А.Р.Льюс, Н.Р.Роулэнд, Н.Ф.Бугай, М.П.Малышева, В.С.Познанский, С.И.Брук, Ю.А.Поляков, В.Б.Жиромская, И.Н.Кисилев және т.б.). Шетелдік тарихнамадағы Қазақстан мен Орта Азияны отарлауға байланысты жүрген көші-қон саясатына Қ.Р.Несіпбаеваның, көші-қон мәселесіндегі жетістіктерді тарихнамалық талдауға С.И.Ковальскаяның, М.Х.Асылбеков пен Л.Х.Төлешованың еңбектері арналған. С.И.Ковальскаяның кандидаттық диссертациясында негізінен XVIII және XIX ғас. көші-қон мәселесі қамтылып, XX ғасыр мәселесі толық жазылмаған. Ал, М.Х.Асылбеков пен Л.Х.Төлешованың монографиясында XX ғасырдағы демографиялық мәселелерге тарихнамалық талдау беріліп, көші-қон процестеріне де едәуір көңіл бөлінген. 1939-1959 жж. Қазақстан халқының әлеуметтік және ұлттық құрамындағы өзгерістер мен халықтың жалпы саны, орналасуы, табиғи өсім мен көші-қон процестерінің нәтижесі А.И.Құдайбергенованың кандидаттық диссертациясында талданды. Сондай-ақ, бұл мәселе Б.Р.Найманбаевтың, Қ.Қ.Смаилованың, Қ.А.Енсеновтың кандидаттық диссертациялары мен А.М.Нұрмағанбетованың зерттеулерінде көрініс тапты. Б.Р.Найманбаевтың диссертациясында 1970-1989 жж. аралығындағы Қазақстанға қоныс аударылғандардың азаюы мен кері көшуі, құқықтық жағдайы қарастырылған. Бұл зерттеуде 1970-1989 жж. көші-қон процестеріне жалпылама сипаттама берілген де, 1990 жылдардан кейінгі Қазақстанда жүрген көші-қон мәселесіне көбірек көңіл бөлінген. Ал, А.М.Нұрмағанбетовтың зерттеуі 1991 ж. кейінгі кезеңдегі ҚР көші-қон саясатының еңбек және құқықтық мәселелеріне арналған. Қ.А.Енсеновтың кандидаттық диссертациясында 1926-1959 жж. аралығындағы көші-қондық процестердің қарқынды және бұқаралық сипат алған кезеңі тарихи және тарихнамалық тұрғысынан зерттелген.

**Тақырыптың деректік негізі**. Тақырыпты талдауда экономикалық, әлеуметтік, ұлттық және демографиялық саясат жөніндегі Қазақстан үкіметінің заңдық құжаттары, 1959, 1970, 1979 және 1989 жылдардағы санақ мәліметтері статистикалық материалдар, мұрағат құжаттары және баспасөз мәліметтері маңызды дерек болып табылады.

Дәріс 10-11. 2009 ж. халық санағының қорытындылары бойынша Қазақстан халқының демографиялық дамуының басым бағыттарының зерттелуі.

Мақсаты: ҚР-дағы 2009-жылғы халық санақтары қортындыларының басым бағыттарының зерттелуіне ғылыми талдау жасау.

Жоспар

1. Халықтың саны, жыныс-жас құрамы.
2. Халықтың тығыздығы және әкімшілік-аумақтық бөлінуі.
3. Халықтың ұлттық құрамы, тілдерді меңгеруі, азаматтығы, дін ұстануы.
4. Халықтың көші-қоны

 Санақтың қорытындылары бойынша халықтың саны, оның жыныс-жас құрамы туралы деректер «Қазақстан Республикасының 2009 жылғы халық санағы. Қысқаша қорытындылар», «Қазақстан Республикасының халқы», «Қазақстан Республикасының ерлері мен әйелдері» статистикалық жинақтарында жарияланды. Бұдан бөлек, деректер өңірлік жинақтарда жарияланды, оларда елдің әр өңірі құрылымындағы халық санына егжей-тегжейлі сипаттама берілген.2009 жылғы 25 ақпандағы жағдай бойынша жүргізілген Ұлттық санақтың нәтижелері бойынша, Қазақстан Республикасының аумағында тұрақты тұратын халықтың саны 16 009 597 адамды құрады. Санақаралық кезеңде республика халқының саны 1 028 316 адамға көбейді. Халықтың алдыңғы санақпен (1999 ж.) салыстырғандағы санының өсуі 6,9%-ды құрады.

|  |  |  |  |
| --- | --- | --- | --- |
| **жылы** | **Жалпы саны** | **Қала халқы** | **Ауыл халқы**  |
| **1999** | **14981281** | **8455783 (56,4%)** | **6525498 (43,6%)** |
| **2009** | **16009597** | **8662432****(54,1%)** | **7347165 (45,9%)** |

 **Елдегі қала халқы 8 662 432 адамды, ауыл халқы – 7 347 165 адамды құрады. Қала халқының үлесі-54,1%, ауыл халқының үлесі – 45,9% құрады, 1999 жылы олардың арақатынасы тиісінше 56,4% және 43,6%-ды құраған болатын. Бұл орайда қала халқының саны 206 649 адамға немесе 2,4%-ға, ал ауыл халқының саны 821 667 адамға немесе 12,6%-ға өсті. Санақаралық кезеңде ауыл халқы санының айтарлықтай өсуі «Қазақстан Республикасының әкімшілік-аумақтық орналасуы туралы заңына өзгерістер мен толықтырулар енгізу туралы» 04.11.2006 жылғы № 184-3 ҚР Заңының 2007 жылы 1 қаңтарда күшіне енуімен байланысты болды, соның салдарынан 700 мыңнан аса халқы бар қала үлгісіндегі 122-ден артық кент қалалық категориядан ауылдық категорияға ауыстырылып, ал қала үлгісіндегі 28 кент санақаралық кезеңнің әр түрлі жылдарында ауылдық мекендерге өзгертілді. Халық санының айтарлықтай өсуі мына өңірлерде белгіленді: Маңғыстау облысында - 54,3%-ға, Оңтүстік Қазақстан облысында - 24,8%-ға, Астана қаласында - 86,7%-ға және Алматы қаласында - 20,8%- ға. Солтүстік Қазақстан, Қостанай және Ақмола облыстары бойынша халық санының тиісінше 17,8%, 12,9% және 10,9% -ға кемігені байқалды. Оңтүстік Қазақстан облысында қала халқының саны айтарлықтай - 178 831 адамға немесе 1,2 есе көбейді, ал ауыл халқының саны Маңғыстау облысында - 154 389 адамға немесе 3,3 есе артты.**

**2009 жылғы Ұлттық Халық санағының нәтижесі мынадай:**

**ҚР халқының саны — 16 009 600** (он алты миллион тоғыз мың алты жүз) адам. Бұл көрсеткіш 1999 жылғы санақ нәтижесі көрсеткен көрсеткіштен 1 028 300 адамға көп. Сонымен, 6,9% пайызға өсіппіз. Статистика агенттігінің жылдам деректері бойынша 2010 жылдың 1-қазанына дейінгі **Республика халқының саны 16 372 000 адам**ды құраған. Қазақтардың саны 10 458 000 адамды құрап, елдегі халық санының 63,9 пайызына жеткен.

**Қалалықтардың саны басым**

Ауыл және ауылдық жерлердегі халықтың саны — 7 347 200 адам, қала мен қалалық жерлердегі халықтың саны — 8 662 400 адам. Алдыңғы санақпен салыстырғанда қала халқының саны 206 600 мың адамға, яғни,2,4%-ға, ал ауыл халқының саны 821 700 мың адамға, яғни, 12,6%-ға артқан. Санақ қортындысы қала халқы 54,1%, ал ауыл халқы – 45,9% көрсеткішті көрсетті. 1999 жылғы санақ қортындысы бойынша 56,4% да 43,6% болды.

**Өте жоғары деңгейде урбандалған аймақ — Қарағанды**

Қарағандыда халықтың 77,5 пайызы қалада тұрады. Бұл көрсеткіш Қарағандыны ең жоғары шаһарланған (урбандалған) аймақ қылды. Одан кейінгі орындарда Павлодар мен Актөбе аймақтары тұр. Павлодардағы халықтың 68 пайызы қалада тұрса, Ақтөбеде халықтың 61 пайызы қалалықтар екен.

Санақтың қортындысы ауылдық халықтың қай облыстарда көп тұратындығын айғақтап берді. Сонымен, ауылдықтар, негізінен, Алматы облысында көп екен. Облыс халқының 76,9 пайызы ауылды жерлерде тұрады. Одан кейінгі орындарда СҚО (60,2%), Қызылорда (58,1%) және Жамбыл (60,4%) облыстары бар.

**Жыныстық құрылым**

Еліміздегі ерлердің саны 7 712 200 адамды, ал әйелдердің саны 8 297 400 адамды құрап отыр. Пайыздық көрсеткішпен айтсақ, ерлер мен әйелдер санының арақатынасы 48,2%-да 51,8%. 2009 жылғы санақтың қортындысы бойынша елде қазақ ұлтының өкілдері, яғни, қазақтардың саны 1999 жылғы санақ қортындысы көрсеткен саннан 26,0%-ға артып отыр. Қазір **Қазақстанда 10 096 800 қазақ** бар. Өзбек ағайындардың саны 23,3%-ға өсіп, 457 000 адамды, ұйғырлар – 6,8%-ға өсіп, 224 700 адамды құрады. Орыстардың саны 15,3%-ға азайып кетіп, 3 793 800 адамды құрады, немістер – 49,5%-ға азайып, 178 400 адамды, украиндар – 39,1%-ға  азайып, 333 000 адамды, татарлар – 18,0%-ға азайып, 204 200 адамды, басқа этностар –  4,8%-ға азайып, 721 700 адамды құрады.

Ел халқының жалпы санындағы қазақтардың үлесі 63,1%-ды, орыстар – 23,7%-ды, өзбектер  – 2,9%-ды, украиндар  – 2,1%-ды, ұйғырлар – 1,4%-ды, татарлар  – 1,3%-ды, немістер – 1,1%-ды және басқа этностар – 4,5%-ды құрады.

57 300 адамның азаматтығы жоқ. Олардың қаншамасы шетелдерден “Қазақстан — Отаным, елім-жерім”– деп келген қандас бауырлар екенін айтпаса да білесіздер. Азаматтығы жоқ адамдар Республика халқының 0,4 пайызын құрайды.

Қазақстанда тұрып жатқан 101 600 адам ҚР азаматы емес, шетелдік азаматтар екен.

Елдегі халықтың қымқуыт тіршілігіне қарап айтса нану қиын, бірақ елдегі халықтың 70,2%-ы мұсылмандар екен. Бұл дегеніміз 11 237 900 адам діни сенімі бойынша өздерін Ислам дінінің өкілдеріне жатқызатындығын білдіреді. Мұсылмандардан кейін христиандар – 4 190 100 (26,2%), иудаизм – 5 300 (0,0%), буддизм – 14 600 (0,1%) және басқа дін мен сенімдегілер – 30 100 адамды (0,2%) құрады. Ешқандай дінге сенбейтіндердің саны 450 500 (2,8%).

1999 жылғы санақта адамдардың діни сенім-нанымын анықтауға арналған сұрақтар болмаған.

2010 жылға дейін де 1987 жылғы бала туу көрсеткішінен асудың сәті түспеді. 3 ЕНДІРМЕ Ерлер мен әйелдердің арақатынасы әйелдер үлесінің шамалы артықтығымен сақталып отыр. 1999 жылы 1000 әйелге 929 еркек, 2005 жылы - 928, 2010 жылы - 931 еркек келді. Санақтың қорытындылары бойынша 0-19 жастағы еркектердің 1000 әйелге арақатынасында ерлер басым болса, ал 20-70 және одан жоғары жас тобында әйелдер санының артықтығы байқалады. Ерлер мен әйелдер санының арақатынасында қала және ауыл халқының жас топтарында айырмашылықтар бар: егер қала халқы үшін еркектер санының басымдығы 0-14 жас тобына тән болса, ал ауыл халқында мұндай басымдық 0-44 жас тобында байқалады.

**Сұрақтар:**

1.2009 жылғы санақ нәтижесіндегі балалар мен жасөспірімдер үлес салмағы ?

2. 1999 жылғы санақ нәтижесі: Қазақстан халықтарының кему себептері ?

3. ҚР халық денсаулығының потенциалы қандай ?

4. 1999 – 2009 жж. ҚР халықтарының орташа өмір сүру жасының көрсеткіші, жыныстық структурасындағы өзгерістер ?

5. 2009 жылғы Халықаралық санақ нәтижесі, қазіргі кезеңгі әлеуметтік-демографиялық тенденция.

**ӘДЕБИЕТ**

1. Неке және отбасы. Статистикалық жинақ // Қазақстан Республикасы Статистика агенттігі, Астана, 2010.

2. Қазақстанның демографиялық жылнамалығы, 2009. Статистикалық жинақ // Қазақстан Республикасы Статистика агенттігі, Астана, 2010.

3. Қазақстан Республикасының балалары. Статистикалық жинақ // Қазақстан Республикасы Статистика агенттігі, Астана, 2010.

4. Қазақстан Республикасындағы әйелдер. Статистикалық жинақ // Қазақстан Республикасы Статистика агенттігі, Астана, 2011.

5. Қазақстан Республикасы халқының жұмыспен қамтылуы - 1,2,3 том. Статистикалық жинақ // Қазақстан Республикасы Статистика агенттігі, Астана, 2010.

6. Халықтың көші-қоны. Статистикалық жинақ // Қазақстан Республикасы Статистика агенттігі, Астана, 2011. 16. Қазақстан Республикасының жастары. Статистикалық жинақ // Қазақстан Республикасы Статистика агенттігі, Астана, 2010.

7. Қазақстан Республикасындағы ерлер және әйелдер. Статистикалық жинақ // Қазақстан Республикасы Статистика агенттігі, Астана, 2011.

8. Қазақстан Республикасының халқы – 1,2 том. Статистикалық жинақ // Қазақстан Республикасы Статистика агенттігі, Астана, 2011.

9. Қазақстан Республикасындағы ұлттық құрам, діни наным және тілдерді меңгеру. Статистикалық жинақ // Қазақстан Республикасы Статистика агенттігі, Астана, 2010.

10. Қазақстан Республикасындағы білім беру. Статистикалық жинақ // Қазақстан Республикасы Статистика агенттігі, Астана, 2011.

11. Егде жастағы халық. Статистикалық жинақ // Қазақстан Республикасы Статистика агенттігі, Астана, 2010.

12. Қала портретi. Статистикалық жинақ // Қазақстан Республикасы Статистика агенттігі, Астана, 2011.

13. Ауыл портретi. Статистикалық жинақ // Қазақстан Республикасы Статистика агенттігі, Астана, 2011.

14. Қазақстан Республикасы Президенті Н.Ә.Назарбаевтың Қазақстан халқына жолдауы//«Болашақты бірге қалаймыз», Астана, 28 қаңтар 2011.

**Дәріс 12. Қазақстандағы неке және отбасы мәселесінің зерттелуі.**

**Мақсаты:** қоғам үшін аса маңызды сала неке және отбасы мәселесінің бүгінгі таңдағы жағдайының зерттелу мәселесін қарастыру.

**Жоспар**

1. Халықтың неке жағдайы.
2. Әйелдердің ұрпақты болуға қабілеттілігі.

 **2009 жылғы санақтың бағдарламасына, жауаптары халықтың неке жағдайын бағалауға мүмкіндік беретін, сұрақтар енді. Бұл мәліметтер қазіргі таңда, атап айтқанда: некесіз туған балалардың кеңінен тарауы, толық емес отбасылардың көбеюі, жас адамдардың некеге тұру жасын кейініректегі (үлкенірек) жастарға жылжытуы және халық арасында отбасылық құндылықтарды қалыптастыру қажеттілігінің туындаған жағдайларында, ерекше маңызға ие болуда. Отбасын құру мен ажырасу үрдістерін үлгілеуге, некесіздікті, тұлдықты, осы факторлардың бала тууға тигізетін әсерін зерделеуге мүмкіндік туғызатын ақпараттың болуы өте маңызды. Халық санағын жүргізу кезінде халықтың неке жағдайы туралы сұрақтар 15 және одан жоғары жастағы адамдарға қойылып, жауаптары сұрақ қойылған адамдардың сөздерінен, яғни құжаттамалық растаусыз жазылып алынды. Жауаптар былайша сараланды: «ешқашан некеге тұрған емеспін», «некеде тұрамын», «тұлмын/ жесірмін», «ажырасқанмын». Халықтың неке жағдайы 1999 жылғы санақпен салыстырғанда 2009 жылдағы халық санағының деректері бойынша мына деректермен сипатталады:**

**Ерлердің саны 7 712 224 адамды, әйелдердің саны – 8 297 373 адамды құрады. Алдыңғы санақпен салыстырғанда ерлердің саны 496 812 адамға немесе 6,9%-ға, әйелдердің саны- 531 504 адамға немесе 6,8%-ға өсті. 2009 жылғы халық санағының қорытындылары бойынша 1999 жылғы санақтың деректерінде орын алған ерлер мен әйелдер санының арақатынасы сақталды (1000 әйелге 929 ер). Сондай-ақ халықтың жалпы санындағы ерлер мен әйелдердің үлесі өзгеріссіз қалды, тиісінше - 51,8% және 48,2%. Халық санының өсуі 0-4 жас,15-59 жас (35-39 жас, 60-64 жас топтарын қоспағанда) пен 65 жас және одан жоғары жас топтарында байқалды. Халықтың саны мына жас топтарындағы азайды: 5-9 жас, 10-14 жас, 35-39 жас және 60-64 жас. Халықтың жасы бойынша қалыптасқан құрылымы бала туудың динамикасымен айтарлықтай дәрежеде өзара сабақтасады (халық санын қалыптастыру құрауыштарының бірі ретінде).**

Некені бұзған еркектердің үлесі 0,9%-ға, әйелдердің үлесі - 1,2%-ға азайды. 2009 жылғы халық санағының деректері бойынша республикадағы 15-49 жастағы әйелдердің саны 4 579 928 адамды құрайды (әйелдердің жалпы санының 55,2%-ы). Жекелеген жас топтары бойынша халықтың некелік жағдайы туралы санақ қорытындылары көрсеткендей, некеге тұруды анағұрлым үлкенірек жасқа қалдыру процесі жүруде, осы құбылыс әсіресе белсенді репродуктивті жастағы халықтың арасында байқалады. Ол туралы ешқашан некелік қатынаста болмаған 20-29 жастағы жас адамдардың үлес салмағының өсуі айғақтайды. Осы жас тобындағы некеде тұратын еркектердің үлесі 42,8%-дан 34,1%-ға дейін, ал әйелдердің үлесі - 57,8%-дан 49,5%-ға дейін кеміді. Сондай-ақ 30-39 жас тобындағы некеде тұрған еркектердің де, әйелдердің де үлесі айтарлықтай азайды. Бұл 30-39 жас тобындағы ешқашан некеде тұрмаған адамдардың үлес салмағы өсуінің нәтижесі: еркектердің үлесі 9,6, ал әйелдердің үлесі-6,7 пайыздық пунктке көбейді. Ажырасқандардың жалпы санында 40-49 жастағы екі жыныстағы адамдарының да үлесінің жоғары екенін атап өту қажет, осы көрсеткіш тиісінше 32,2% -ды және 29,5%-ды құрады. Санақаралық кезеңде 40-49 жас тобындағы ажырасқан еркектер мен әйелдердің үлесі тиісінше 2,4 және 2,2 пайыздық пунктке өсті. Тұл/жесір адамдардың жалпы санында 50 және одан жоғары жастағы еркектер 85,1% және әйелдер 83,8% болды. 1999 жылмен салыстырғанда 50 жастан асқан тұл еркектердің үлесі 1,3 пайыздық пунктке, ал жесір әйелдердің үлесі - 0,7 пайыздық пунктке артты. Жекелеген жас топтары бойынша еркектер мен әйелдердің некелік жағдайының динамикасында мына жәйтті атап өту керек, ешқашан некеде тұрмағандардың ең жоғары көрсеткіштері ерлердің де әйелдердің де 15-19 жас тобында, некеде тұратындардың 50-54 және 55-59 жастағы еркектердің жас тобында, ал әйелдерде 35-39 және 40-44 жас тобында, тұл ерлерде 65-69 және 70 және одан жоғары жас тобында, ал жесір әйелдерде 60-64 пен 65-69 жас тобында, ажырасқандар - 45-49 және 55-59 жастағы ерлердің жас тобында, әйелдерде 35-39, 40-49 жас тобында байқалды. Халықтың өсіміне отбасылық жағдай, ажырасу мен некелесу де тығыз байланысты. Некелесу мен ажырасу параметрі бала туу, адам өлімі, жастық және жыныстық құрылым сияқты демографиялық көрсеткіштерге бағынышты десе де болады. Отбасылық жағдайдың қалыптасуына халықтар өміріндегі маңызды өзгерістер әлеуметтік-экономикалық жағдай, салт-дәстүрлерде әсер етеді. Некелесу арқылы ерлі-зайыптылардың отбасындағы құқықтары мен міндеттері белгіленеді. Некелескен жұбайлар өз балаларын материалдық жағынан қамтамассыз етуге, тәлім-тәрбие беруге міндетті, отбасының болашағы үшін жауапты.

Адамзат тарихында неке мен отбасының көптеген түрлері болған, олардың көп түрі жойылған, немесе бірте-бірте жоғалып келе жатыр. Жер жүзінің халқының негізгі басым бөлігі *моногамды* неке (бір ердің бір әйелмен некеге тұруы) құрып тұрады. Қазақстан Республикасының Конститутциясында «балаларына қамқорлық жасау және оларды тәрбиелеу — ата-ананың табиғи құқығы әрі парызы» деп, отбасының міндеті нақты көрсетілген.

«Қазақстан-2030» бағдарламасында балаларымызды алыс болашақта қандай сапада көруіміз керектігі айтылған. Сонымен бірге, отбасы туралы заң жоғары және орта білім тұжырымдамасында әрбір отбасына өзінің ұрпағын тәрбиелеп, қатарға қосу міндеті жүктелген.

Қазіргі заманда отбасының құрылымы өзгеріп, оның мүшелер саны азайып, бала саны да кеми түсті. Қоғамдағы әлеуметтік, мәдени экономикалық жаңғырулар, әр түрлі сипаттағы әлемдік деңгейдегі ақпарат алмасу, отбасы мүшелерінің арасындағы қарым-қатынас сипатына да өз әсерін тигізіп отыр.   Қазіргі аналардың көпшілігі жұмыс жасайтын болғандықтан бала уақытының көбін пассивті тәрбиешілермен өткізеді.  Бала тәрбиесі қалалық отбасына тән болып отырған келесі ерекшеліктерімен шартталған: балалардың көбісі күннен күнге ұлғайып отырған айырылысулардың нәтижесінде әкесіз немесе анасыз өседі; теледидар, жеке бөлме т.с.с. өркениеттің жетістіктері балалар мен олардың ата-аналарының арасындағы қарым-қатынас процесін қиындатады.Қарым-қатынастың адамзат өмірінде аса маңызды роль атқарады. Қарым-қатынас нәтижесінде тұлғааралық байланыс орнығып, өзара мәміле қалыптасып дамитындығы әр жеке тұлғаның қалыптасуында жетекші факторлардың бірі болады. Қарым-қатынас барысында өзара пікір алмасу, сезім әлеміне бірлесіп ләззат алу, қайғы, қуанышта ортақтас болу арқылы адамдар арасында сенімді кең ауқымды эмоциялар арқылы екі немесе бірнеше психологиялық жүйе не бірнеше рухани әлем және ой-пікір, сана-сезім, мінез-құлық, қылық-жорықтар арасында келісім, өзара түсіністік, не болмаса қақтығыс, талас-тартыс, қарама-қайшылық тұрғысындағы мәміле үрдісі іске асады (А.В. Мудрик, А.В. Запорожец, Қ. Жарықбаев, Ж.Ы.Намазбаева, С.М. Жақыпов, М. Мұқанов Отбасы ұғымына анықтама беру, оның атқаратын қызметтерін нақтылау, отбасындағы қарым-қатынас мәселерін талдау көптеген зерттеулерде орын алған. Отбасы қызметінің ортақ топтамасы немесе жіктемесі де жетік түрде толық жасалмаған. Г.М.Свердлов және В.Л.Ресенцев (1958) отбасының маңызды қызметтерін ұрпақ жалғастыру, тәрбиелеу, шаруашылық және өзара көмек көрсету түрлерін датқызған. Ата-ананың отбасылық ықпалы туралы өз еңбектерінде А.Ю.Гавит, Э.А.Тийт қарастырды, сонымен қоса некедегі сәйкестікке қатысты мәселелер де талданған.Д.Горборино отбасын «адамзаттың тәжірибенің негізгі бірлігі» ретінде сипаттады. А.Н.Антоновтың айтуынша, отбасы ата-ана бала қатынасын орнатады, ал неке болса ер азамат пен әйел адамның арасындағы қарым-қатынасты растайтын мойындау болып табылады. Ол отбасылық кеңістік аймағы үй, пәтер көңіл аударады, және де отбасының меншігі иен экономикалық негізі ата-аналар мен балалардың жалпы отбасылық іс-әрекетін болжайды.

Отбасылық қатынастар бойынша құрылған отбасы анықтамаларының ішінде   А.Г.Харчевтің ұсынған анықтамасы бойынша — «отбасы — бұл жұбайлар арасындағы ата-аналар мен балалар арасындағы қарым-қатынастардың жүйесі, оның мүшелері бір-бірімен некелік және туыстық қатынаспен байланысады, ортақ тұрмыс пен өзара адамгершіліктің жауапкершілікпен, қоғамның қажеттіліктеріне шартталынған әлеуметтік тәуелділікпен сипатталады». «Отбасы денелік өмір мен әлеуметтік ағза өмірінің арасында байланыстырушы звено» — деп берген А.Б.Харчевтың отбасы ұғымына анықтамасы жалпылама түрде болып табылады.

Қазақстан Республикасының отбасы және неке заңында, сондай-ақ, халықаралық жеке құқықтағы отбасы және неке қатынастарын реттейтін нормаларда отбасы құқығы, некелесу, туыстық, бала асырап алу және баланы отбасы тәрбиесіне қабылдаудың басқа да нысандарына орай пайда болатын, яғни отбасы қатынастарын өзіндік және соған байланысты мүліктік қатынастарды, яғни отбасы қатынастарын зерттейтін құқық саласы болып табылады.

  Халықаралық жеке құқықтағы отбасы және неке қатынастарын реттейтін нормалар қатарына балалар құқықтарын қорғау және халықаралық бала асырап алу туралы 1993 жылғы 29 мамаырдағы Халықаралық Конвенция, Адам құқықтары туралы Жалпыға бірдей Декларация, Экономикалық, әлеуметтік және мәдени құқықтарды қорғау туралы Халықаралық пакт, Азаматтық, отбасылық және қылмысытық істер бойынша құқықтық қатынстар және құқықтық көмек туралы 1993 жылғы 1 қаңтардағы Минск Конвенциясы, Қазақстан Республикасы заңымен 1999 жылғы 30 желтоқсанда ратификацияланған Шет елден алимент өндіріп алу туралы 1962 жылғы 5 қыркүйектегі Конвенция, Некеге тұруға келісім беру, неке жасы және некеге тіркеу туралы 1966 жылғы халықаралық Конвенция, сонымен бірге, 1966 жылғы азаматтық және саяси құқықтары туралы пактінің факультативты протоколы, Бала құқығы туралы 1959 жылғы халықаралық Декларация, Біріккен Ұлттар Ұйымының 1959 жылғы балалар құқығы туралы Конвенциясы, балаларды халықаралық ұрдау және азаматтық туралы Коненциялар жатады. Қазсқтан осында көптеген конвенцияларды мойындап, осы бағыттағы халықаралық ұйымдарға мүше болып табылады.

  Отбасы – қоғамның ең басты ұясы, Сондықтан, мемлекет оған ерекше қамқорлықпен қарайды, мүмкіндігіне қарай көмектеседі, кім-кімнің болсын сырттан заңсыз араласуына жол бермейді және қорғайды. Әрине некеге отырған, отау тіккен адамдарға мемлекет те белгілі бір талаптар қояды. Тек осындай талаптар орындалған жағдайда ғана, мемлекет неке, отбасына қамқорлық жасау туралы міндеттемелер қабылдайды. Мұндай талаптар кездейсоқ емес, олар заматтардың кемелденуіне және қоғамның мүдделеріне байланысты туындайды. Сондықтан, отау тігу үшін заңда көзделген шарттарды сақтау қажет. Отбасы құқығы бойынша неке – бұл ерлі-зайыптылар арасндағы мүліктік және мүліктік емес жеке қатынастарды тұғызатын, отбасын құру мақсатымен, заңда белгіленген тәртіппен тараптардың ерікті және толық келісімі жағдайында жасалатын еркек пен әйел арасындағы тең құқытық одақ.

  Отбасы құқығының материалдық-құқықтық нормалары түрлі мемлекеттерде үлкен алуандлықпен көзге түседі, ал бұл өз кезегіндебұл саладағы шетел қатысуымен болған құқықтық қатынстарда коллизиялардың пайда болуына алып келеді. Экономикалық құрылымның ерекшеліктерімен қатар отбасы қатынастарын реттеуге, сонымен қатар, ұлттық, тұрмыстық, діни ерекшеліктер мен аслт-дәстүр әсер етеді.

   Отбасы және неке мәселесі коллизиялық сауалдардың ішіндегі ең күрделісі десе де болады. Некеге тұрушылардың екеуінің екі мемоекетте болуы, олардың некелеріндегі жастарының айырмашылығы, яғни әрекет қабілеттілігі, сонымен қатар, некенің қай уақытта тоқтатылатындығы туралы мәселелер де шешілуі қиын мәселелердің бірі болып табылады.

   Отбасы құқығы, ұғымы негіздері мен принциптері.

Отбасы құқығы некелесу, туыстық, бала асырап алу және баланы отбасы тәрбиесіне қабылдаудың басқада нысандарына орай, пайда болатын яғни отбасы қатынастарын, өзіндік және соған байланысты мүліктік қатынастарды, яғни отбасы қатынастарын реттейтін құқық саласы болып табылады. Отбасы құқығының пәнін құрайтын қоғамдық қатынастар өзіндік (мүлітік емес) немесе мүліктік болуы мүмкін. Мүліктік және өзіндік құқықтың басқа да саларының бірінші кезекте азаматтық құқықты реттейтін пәнін құруды мүмкін. Бірақ, аталған қатынастардың басымдығы, бір жағынан, азаматтық құқықта, екінші жағынан, отбасы құқығында бірдей емес. Азаматтық құқықтың негізгі міндеті мүліктік қатынастарды реттеу болып табылады. Ол өзіндік қатынастарды, олар мүліктік қатынастардан туындайтын болса, немесе қандай да болмасын өзіндік қатынастарды реттеу туралы арнайы нұсқау болса ғана реттейді. Бұған керісінше өзіндік қатынастарды реттеу отбасы құқығының негізгі міндеті болып табылады. Отбасы құқығының пәніне кіретін мүліктік қатынастар жеке адамның құқықтары мен міндетттеріне байланысты болады. Отбасы құқығының азаматтық құқықтан айырмашылығы да, міне, осында жатыр.
Сонымен бірге жеке қатынастардың артықшылығы жөнінде қозғағанда мынаны ескерген жөн: бұл қатынастардың барлығы бірден құқықтық реттеуге жатпайды. Профессор О.С. Иофоде атап көрсеткенде, жеке отбасы қатынастырына жататын заңды тұрғыда нормалаудың обьектік мүмкіндіктері белгісі бір дәрәжеде шектеулі болады да, сырттан бақылаудың ырқынына шығып кетеді.
Сондай-ақ олардың бір-біріне деген жеке сенім сипатында неке отбасы қатынастарнының ерекшелігі болып табылады. Мәселен, бала асырап алу, бала асырап алушы мен асырап алунышының арасында өзара сенім қатынастары орныққан жағдайда ғана өз мақсатына жетеді.
Бұл ерлі-зайыптылардың, ата-аналар мен балалардың, қорғаншылар мен қамқоршылардың және қамқорлыққа алынғандардың арасындағы қатынасқа да тән нәрсе. Отбасылық қатынасқа қатысушылардың өзара қарым-қатынасында жеке сенім болмаған жағдайда немесе оны жоғалтқан жағдайда мұндай қатынастарды неке және отбасы туралы заң нормаларымен құқықтық реттеу тиімсіз немесе тиімділігі шамалы болады.
Отбасы құқығын зертттеуші кеңес ғалымы Е.Н. Вороженкин, өзіндік сенімге ие бола алмаған отбасылық қатынастарды жасанды деп есептеу керек. Көп жағдайда мұндай қатынастар тоқталуы тиіс немесе ол басқа жолымен реттелді деп жазды.

   Отбасы — қоғамнын, бастапқы ұясы. Сондықтан мемлекет отбасына ерекше қамқорлықпен қарайды, мүмкіндігінше оған көмек көрсетеді, кімнің болмасын оған заңсыз араласуына жол бермейді. Демек, мемлекет те адамдарға, некелі болып өмір құрған отбасына, белгілі мөлшерде талап та қояды. Талаптар коя отырып, мемлекет некелілерге, отбасына камқорлық көрсетуге міндеттенеді. Бұл талаптар тегіннен-тегін емес, ол азаматтардың (жеткен жетістігі мен есеюіне және т. б.), коғамның (жақсы отбасы — игіліктің негізі) камы үшін қойылады. Сондықтан отбасын қүру үшін заңда қаралған жағдайлар жасалуы керек. Некелік жас ерлер үшін — 18 жас, әйел-дер үшін 17 жас болып белгіленген. Кейбір жағдайларда әйелдер үшін некелік жас бір жылға қысқартылуы мүмкін. Некелік жасты бір жылға қысқарту үшін некеге тұруға ниеттенген қыз өтінішті өзі жазуы керек. Мұндай өтінішті кызбен келісе отырып, оның ата-анасы немесе асырап алған басқа да туысы жазуына да болады. Некелік жастың бір жылға кемітілуі туралы мәселені жергілікті әкімшілік шешеді. Әдетте, некелілікке қабілеттік адамнын 18 жасынан басталады деп танылған (адамдар бұл құқығын өз еркінше шешіп, өз ісіне өзі жауап береді). Егер некеге тұру 17 жасқа толмайынша рұксат етілмесе, 18 жасқа толғанда бұл мәселе толығынан шешілетіні белгілі. Мұның өзі, атап айтқанда, ерлі-зайыптылардың бала тәрбиелеудегі тен құкығын, мүліктерді пайдалану, тағы басқа отбасы өміріндегі тең құқықтық міндеттер мен мәселелерді шешіп, айқындау үшін де қажет.

Қазір қоғамдағы отбасы кіші әлеуметтік топ қана емес, ол сондай-ақ құқықтық институт та болып табылады. Кіші әлеуметтік топ ретінде отбасы бірқатар міндеттерді іске асыратынын жоғарыда айттық. Құқықтық институт ретінде отбасы – туысқандық және некелік қатынастар арқылы өзара байланысты адамдар тобы. Оларға тиісті құқықтық нормаларға сәйкес белгілі бір құқықтар мен міндеттер берілген.

Отбасының өзіндік тарихи даму формалары бар. Мәселен, адамдардың өндіріс тәсіліне сәйкес отбасы да әлеуметтік топ ретінде тарихи дамып отырады.

Отбасының тарихи дамуының ғылыми-материалистік теориясына сүйене отырып, американдық ғалым Льюис Морганның  этнологиялық зерттеулерін пайдаланды: ол ұзақ уақыт бойы солтүстік американдық үндістердің Сенека тайпасында тұрып, жүргізген байқауларын, атап айтқанда, олардың туысқандық және отбасылық қатынастарына жасаған зерттеулерінің нәтижелерін пайдаланды.

Морганның зерттеулеріне негізделген жорамал бойынша, адамзат қоғамы тарихының бастапқы кезеңінде адамдар арасындағы жыныстық қатынастарға ешқандай шек қойылмаған – үлкендер мен жастар, балалары мен ата-аналары қатынаса берген. Бұл жабайы не жартылай жабайы кез болатын. Морганның және басқа зерттеушілердің дәлелдеуіне қарағанда, отбасылық қатынас промискуитет (жалпы аралас-Ә.Р.) деп аталатын бұл кезеңнен кейін бір қандастар отбасы, снидиасмикалық отбасы және моногамиялық отбасы кезеңдерінен өткен.

Бір қандастар отбасы топтық некеге негізделеді, мұнда жыныстық қатынастар тек бір ұрпаққа жататындар арасында ғана рұқсат етіледі. Бір ұрпаққа жататындардың бәрі, яғни аға-інілер мен апа-қарындастар туысқандығына қарамастан бір отбасын құрған. Мұндай семья эндогамиялық (жақын туыстар арасындағы жыныстық қосылу дегенді білдіреді) топ болады, өйткені оған бір руға немесе тайпаға жататындар кіреді. Қазіргі кезде мұндай отбасылар жоқ, бірақ кейбір халықтарда ағайынды екі адамның балаларының үйлену фактілері кездеседі (өзбектер, арабтар т.б.).

Бұдан кейін біртіндеп эндогамиялық принцип экзогамиялық принциппен, яғни руаралық некелесу формасымен ауысады. Бір рудың бір топ қыздары (апалы-сіңлілер) басқа рудың бір топ туысқан жігіттеріне шығатын болған. Бұл бір әйел мен бір еркектен тұратын отбасына көшудің алғашқы қадамы болды.

Бір еркек пен бір әйелден тұратын моногамиялық отбасыға өтудің тарихи типі синдиасмикалық отбасы болды – ол жабайылықтан варварлыққа өту кезеңінде пайда болды, ал полигамиялық (көп әйел алу формасында) тек еркектердің ғана еркіне тиді. Отбасының бұл формасында баланың шын биологиялық әкесі белгілі болатын болды да, мұның өзі рулық қоғамның ыдырап, жеке меншіктің, қосымша өнімнің шығуына, сөйтіп моногамиялық отбасының тууына жағдай жасады.

Моногамиялық отбасы патриархалды қатынастарға негізделгендіктен отбасы басшысы еркек болды, отбасының ажырасуы да еркектің ғана еркімен болатын болды.

Қазіргі заманғы отбасының негізгі типтері өзгеше.  Қазіргі заманда бір типті отбасы жоқ. Отбасылық қатынастардың формалары түрліше болуының себебі, белгілі бір қоғамның даму дәрежесімен және ондағы қоғамдық қатынастардың сипатымен анықталады. Қазіргі кезде  отбасының типтері мыналар: тотемдік қауым (ру), патриархалды туыс топ, патриархалды отбасы және жеке отбасы.

Тотемдік ру біздің заманымызда әлі де болса кездесетін ең көне отбасы формаларына жатады. Мұндай отбасылар Австралиядағы кейбір тайпаларда кездеседі. Ру мүшелерінің жеке — дара есімі болмайды екен, бәрінің ортақ есімі болады. Мұндай отбасындағы неке жеке болмайды, жалпы (ортақ) болады екен, баланың әкесін анықтау мүмкін емес, бала шешесінің есімімен аталады. Мұндай отбасы кейбір көшпелі тайпаларда кездесді.

Патриархалдық туыстар тобы (туыстық отбасы) өткен замандарда үндіеуропалық халықтардың бәрінде болған, ал кейбір халықтарда қазір де бар. Бұларда бірнеше ұрпақ бірге тұрады, есімдері де жалпы болады. Бұл ұрпаққа жататын отбасы мүшелерінің бәрі туысқан аға-іні және апа-сіңілі болып табылады. Отбасының басшысы біреу – ол отбасының атасы болады.

Әр елдің, ұлттың отбасын құру жолдары әртүрлі. Соған байланысты бала тәрбиесі де ерекше. Отбасы тәрбиесі өмір өзгерісіне ұшырап отырады. Мәселен, қазақтың ертедегі, кеңес заманындағы және бүгінгі бала тәрбиесіндегі өзгешіліктер осындай.

Қазақстан Республикасының 1991 жылы тәуелсіздік алуы, әлемдік деңгейде егеменді ел ретінде айқын танылуы, сондай-ақ президенттік басқару нысанындағы демократиялық мемлекеттік және жаңа азаматтық қоғамның тууы, нарықтық қатынастар жүйесіне көшуі, объективті қажеттіліктерге байланысты болып отырғаны қоғамдық сананың түбегейлі өзгерістер шеңберін кеңейтті.

Отбасы мәселелері ТМД елдерінің ғалымдары В. И. Зацепин, В. Д.  Цимбалюк, Г. К. Матвеев , Ю. И. Семенов, Н. Е. Соловьев, А. Г. Хрипкова, З. Я. Янкова, ал Қазақстанда С.Қалиев, М.Жарықбаев, Ж.Б. Қоянбаев, К. Бейсенбиева, М. Тажин, Б. Аяғанова секілді ғалымдардың еңбектерінде қарастырылған.

**ӘДЕБИЕТ**

1. Неке және отбасы. Статистикалық жинақ // Қазақстан Республикасы Статистика агенттігі, Астана, 2010.

2. Қазақстанның демографиялық жылнамалығы, 2009. Статистикалық жинақ // Қазақстан Республикасы Статистика агенттігі, Астана, 2010.

3. Қазақстан Республикасының балалары. Статистикалық жинақ // Қазақстан Республикасы Статистика агенттігі, Астана, 2010.

4. Қазақстан Республикасындағы әйелдер. Статистикалық жинақ // Қазақстан Республикасы Статистика агенттігі, Астана, 2011.

5. Қазақстан Республикасы халқының жұмыспен қамтылуы - 1,2,3 том. Статистикалық жинақ // Қазақстан Республикасы Статистика агенттігі, Астана, 2010.

6. Халықтың көші-қоны. Статистикалық жинақ // Қазақстан Республикасы Статистика агенттігі, Астана, 2011. 16. Қазақстан Республикасының жастары. Статистикалық жинақ // Қазақстан Республикасы Статистика агенттігі, Астана, 2010.

7. Қазақстан Республикасындағы ерлер және әйелдер. Статистикалық жинақ // Қазақстан Республикасы Статистика агенттігі, Астана, 2011.

8. Қазақстан Республикасының халқы – 1,2 том. Статистикалық жинақ // Қазақстан Республикасы Статистика агенттігі, Астана, 2011.

9. Қазақстан Республикасындағы ұлттық құрам, діни наным және тілдерді меңгеру. Статистикалық жинақ // Қазақстан Республикасы Статистика агенттігі, Астана, 2010.

10. Қазақстан Республикасындағы білім беру. Статистикалық жинақ // Қазақстан Республикасы Статистика агенттігі, Астана, 2011.

**Дәріс №13-14. Қазақстан диаспорасы, қоныс аудару тарихы және қоныстану демографиясының зерттелуі.**

**Мақсаты:** қазақ тарихы үшін аса маңызды тарихи мәселенің бірі – қазақ диаспорасының бүгіні мен өткенін саралау.

**Жоспар:**

1. Қазақстан диаспорасының қоныс аудару тарихы және қоныстану демографиясы.
2. Шет елдердегі қазақ диаспорасының демографиялық жағдайы
3. Қытай және Моңғолия жеріндегі қазақ диаспорасының зерттелу деңгейі.

 Қазақстан Республикасы егемендік алу кезеңінен бастап әр ұлттың өз тарихи Отанына тартылу процесі басталып, басқа ұлттардың көшіп кетуі алғашқы жылдары жоғарғы қарқынмен жүрді, дегенменде кейінгі жылдары көші-қон барысы біршама баяулады. Коммунистік идиологияның әсерінен қалыптасқан біржақты ұстаным мен соған байланысты туындаған пікірлерді жаңа тарихи көзқарас тұрғысынан шынайы саралау қажет. 1995 жылы 1 наурызда ҚР Президениінің жарлығымен елдегі қоғамдық тұрақтылық пен ұлтаралық келісімді нығайту мақсатында Қазақстан Халықтары Ассамблеясы құрылды.

Қазақ диаспорасы мәселесі қазіргі мемлекетіміз егемендік алған тұста ұлттық проблема, ұлттық саясатты құрап отырған мәселе. Шет елдерде тұратын қандастарымыз мәселесі, оларды атамекенге көшіру мәселесі мемлекетіміздің басты саяси міндеттерінің бірі болып отыр.Өткен ХХ ғасыр қазақ халқы үшін зобалаң жылдарға, қуғын-сүргінге толы болғаны белгілі. Осындай саяси-идеологиялық саясат салдарынан бүгінде қазақ халқының үштен бір бөлігі шетелдерде өмір сүруде. Қазақтардың жат жерге қоныс аударуының тарихы 1650 жылдардан басталады. Үдере көшу әр қилы тарихи оқиғалармен бірнеше рет жалғасын тауып, екі ғасырға созылып, 30-шы жылдардағы ойраннан кейін ғана тоқтаған.

Әлемдегі қазақ ұлтының 5 млн.-ға жуығы атамекенінен жырақ, шетелдерде тұрады. Тарихтың толқынында атамекенінен ажырап қалған қазақтардың этномәдени және әлеуметтік-экономикалық өркендеу деңгейі әр түрлі болып отыр. Әлемдік қауымдастықтың толыққанды мүшесіне айналған Қазақстан Республикасы өркениетті қоғам сипатына сай оларға қамқорлық жасауды мемлекеттік саясаттың құрамдас бөлігіне айналдырды. Олармен атқарылар жұмысты ұдайы және мақсатты түрде жетілдіру саясатын жүзеге асырудың басты нысаны - Қазақстан Республикасының Президентінің 1996 жылы 31 желтоқсандағы Жарлығымен бекітілген «Шетелдерде тұратын отандастарды қолдаудың мемлекеттік бағдарламасы» болып табылады. Алты түрлі негізгі бағыт белгіленген бұл бағдарламаны ғылыми тұрғыдан қамтамассыз ету саласында шетелдегі отандастардың тыныс тіршілігі мен діліне, әлеуметтік-экономикалық жағдайларына, құқықтық хал-ахуалына, демографиялық үрдістеріне зерттеулер жүргізу мәселелері нысандалған. Осылайша отандастардың проблемаларын кешенді зерттей отырып, практикалық шаралардың бірлігін өзара жетілдіре түсудің маңызын баса көрсеткен. Бұл аталған құжатта шетелдегі қазақтардың тарихи дамуы мен олардың әлеуметтік-экономикалық, саяси және мәдени өмірінің өткені мен бүгініне зерттеулер жүргізу, дәлірек айтсақ әтномәдениеті, этнодемографиялық серпіні, этнопсихологиялық қалыптасу аспектілері мен ұлттық сана сезімін және олардың глобализация мен демократия дәуіріндегі жаңа геосаяси кеңістіктегі ерекшеліктерін зерделеу белгіленген.

 Шетелдердегі қазақтардың атамекенге қоныс аударуы – Қазақстан мемлекетінің даму стратегиясының маңызы зор басым бағыттарының бірі болып табылады. Қазақ ұлтының өкілдері қай елде өмір сүрмесін тарихи отаны – Тәуелсіз Қазақстанға бет бұрып, келешек өмір-тірлігін ұлттық ортада жалғастыруға ұмтылуда.

Шет мемлекеттердегі этникалық қазақтардың ХХ ғ репатрация тарихынан, атап айтқанда 1950 жылдардағы және 1990 жылдарың басындағы көші-қон жағдайларын, жай-күйін білдіретін статистикалық, демографиялық деректер жеткілікті. Келіп орналасқандар жергілікті жағдайға әлеуметтік бейімделуді басынан кешірді. Оралмандар отбасы негізінен көпбалалы болып келетіндіктен, еліміздегі негізгі ұлт санының өсуіне шетелден қоныс аударған қазақтардың айтарлықтай үлес қосқаны мәлім жәйт.

ХХ ғасырдағы атамекенге көштің басы 1955 жылы және 1962 жылы басталған еді. Сол кезеңде 350 мыңдай қазақ елге Шығыс Түркістаннан оралған екен. 1955 жылы сәуірдің 10-нан мамырдың 1-не дейін айналасы 20 күннің ішінде 150-200мың адамның өте шығуы ерекше құбылыс.

Келесі көш легі Қазақстанның егемендік алған 1990 жылдардың басынан-ақ Монғолиядағы қазақтардың атамекенге ағылуы еді. Алғашқы жылдары жылына мыңдаған отбасы қоныс аударған еді. Іле-шала атамекенге көш жолында Өзбекстан, Қарақалпақстан, Ауғанстан және Қытай сияқты шет елдегі қазақтар тарихи отанына орала бастайды. Қазақстан тәуелсіздік алғаннан кейінгі жылдар ішінде қоныс аударған қазақ отбасының саны 300 мыңға жуықтады.

Қазақтар бүгінде дүние жүзінің көптеген елдерінде мекен ететін болса, солардың денін Европаға Түркия арқылы тарап кеткен қазақтар құрайды. Ал, ол қазақтардың Түркияға баруының өзі қилы тарих.

 Айталық, бүгінге дейін Моңғолия тарихнамасында кезінде идиологияның жетегімен қалыптасқан «қазақ бандылары, құйыршықтар» деген біржақты ұғымға түзету енгізудің уақыты әлдеқашан туған тәрізді. оқиғаларды жүйелі зерделеу, ғылыми баға беру, оған себепші болған ішкі-сыртқы факторларды талдаудың маңызы бар. Осы тұрғыда, азаттық пен адамдық құқығы, намыс үшін күрескен қазақтардың іс-әрекетін тарихи сарап таразысына салу да-күнтәртібінде тұрған мәселелердің бірі.

**Қытай және Моңғолия жеріндегі қазақ диаспорасының зерттелу деңгейі.** 1912-1949 жылдар аралығындағы Моңғолиядағы қазақтар мен Қытайдың Шыңжан өлкесін мекендеген қазақтардың қоғамдық-саяси жағдайы, оларға қатысты үкімет тарапынан жүргізілген шаралар негізінен кеңестік ғалымдар назарында болды.

 Аталмыш тақырып төңірегінде қазақстандық тарихшылар тарапынан бірсыпыра ғылыми зерттеулер жарық көрген. Тақырып Қазақстан тарих ғылымында да зерттеуге қамтылды және алғашқылардың бірі болып Л.Бадавамов гоминдан езгісіне қарсы Шығыс Түркістан қазақтарының 1940-1949 жылдардағы ұлт-азаттық қозғалысы тақырыбына арналған кандидаттық диссертациясы сол тақырыптағы алғашқы ғылыми еңбектердің бірі болды.

 Тарих ғылымдарының докторы Г.М.Меңдіқұлова қазақ диаспорасы тарихына арналған монографиялық еңбегінде 1930 және 1940-1950 жылдардағы Шыңжандағы қазақтардың Зуқа батыр Сәбитұлы бастаған ұлт-азаттық көтерілісі мен оның кейінгі тағдыр-талайы, Үндістан мен Пәкістан арқылы Туркия мен батыс елдеріне босу тарихы, көтерілістің елеулі тұлғалары, онің тарихи маңызы туралы құнды пайымдаулар мен тың ғылыми қорытындылар жасайды. Сондай-ақ, Қаазақстан тарихында жаңаша бағытты дамытқан автордың бірқатар мақалаларында шетелдегі қазақ диаспорасын зерттеу саласында методологиялықтың ұстанымдар ұсынуымен құнды.

 Қытайдың Шыңжан өлкесі мен Моңғолияға қоныстанған қазақтардың қоғамдық - саяси өмірі, осы өлкеде өткен ұлт-азаттық қозғалыс мәселелеріне арналған біраз ғылыми зеттеулер жарық көрді. Әсіресе , ғылыми айналымға тың деректерді қоса отырып, жаңаша көзқарас тұрғысынан жазылған Т.Законұлының «1940-1949 жж. Шыңжан қазақтарының ұлт-азаттық қозғалысы »тақырыбындағы кандидаттық диссертациялық еңбегі жан-жақты мәлімет беретіндігімен құнды. Алайда, Қытайдың Шыңжан қазақтарының ұлт-азаттық күресіне сыртқы күштердің әсері, Моңғолия тарапынан болған ықпалдар мен көтерілістің бас кезіндегі моңғол-қытай шекарасында орын алған әскери-саяси оқиғаларға терең бойлай алмаған.

 Моңғолия қазақтары тарихының жекелеген мәселелерін қамтыған біршама еңбектер жарық көрді. Мұндай еңбектердің қатарына Мініс Әбілтайұлының «Тұрар Рысқұлов Моңғолияда», тарихшы Г.Б.Қозғанбаеваның кандидаттық диссертациялық еңбегін атауға болады.

 Қытайдағы қазақ қауымының қалыптасуы және олардың қоғамдық өзгерістері, әлеуметтік шаруашылығы мен рухани мәдениеті тарихшы-ғалым Нәбижан Мұқаметханұлының Қытайдағы қазатардың қоғамдық тарихы (1860-1920 жж) мәселесіне арналған еңбегі мен докторлық диссертациясы мен Қытайдың тарихи үлгісіндегі қазақтардың әлеуметтік дамысына арналған монографиясында XIX-XX ғғ. Қытайдағы қазақтардың қоғамдық тарихын, Қытай-Ресей шекара келісімдері, Қытай жеріндегі қазақтардың ішкі қоныс аударуы, ұлтаралық қатынас мәселесіне байланысты мол мұрағат деректері арқау етілген. Онда Қытайдағы қазақтардың қоныстанған өңірлерін, олардың қоғамдық құрылымы мен әлеуметтік шаруашылығын, тыныс тіршілігін және Моңғолия мен Қытайдағы қазақтардың қоғамдық рухани мәдениетінің тарихи болмысын, олардың қоғамдық ой-санасының даму эволюциясын көрсете білді.

 Көрнекті қоғам қайраткері, саясаткер, тарих ғылымдарының докторы Зардыхан Қинаятұлы Моңғолия мұрахаттары мен құпия жазбалар, статискалық мәліметтерді арқау еткен тың деректерге толы ғылыми еңбектерінің зерттеу тақырыбымызға қатысты жақтары біршама қамтылған.Әсіресе,”Моңғолиядағы қазақтар” деп аталатын еңбегінде Моңғолиядағы қазақтардың саяси өміріне жан-жақты тоқтала отырып, олардың тарихы, өмір өткелдеріне ббайланысты кейбір деректер және ел өміріде елеулі рөл атқарған біраз тұлғалардың қысқаша өмірбаяны жайлы мағлұматтар бере отырып, ғылымдағы «ұрымтал тұсты ылғап алу (точечный метод)» әдісімен баяндалады. 1930-40 жылдар арасындағы саяси қуғын-сүргін, Моңғолиядағы қазақтардың Қытай шекарасына ауа көшуі , идиологиялық құрылымның зиянды саясаты, аз ұлттардың әлеуметтік өміріндегі көптеген өзекті мәселелерге жалпылама тоқталады.Яғни, Моңғолиядағы қазақтар өміріндегі кейбір мәселелер Алтайдың Шыңжан бетіндегі оқиғалармен шендестірілмейді,шекарадағы оқиғалар толық сарапталмаған.

 Қытайдағы қазақтардың тарихы, саяси жағдайы, әлеуметтік өмірі, ұлт-азаттық қозғалысы мәселелеріне қатысты еңбегінде тарих ғылымдарының докторы Н.Алдабекова осы өлкеде орын алған ұлт-азаттық қозғалыстарды сөз ете отырып, тарихнамалық зерттеу жасайды. Деректерінің дәйектігімен, нақтылығымен ерекшеленетін еңбектің зеттеу тақырыбымызға қатысты тұстары көп.

 Г.Ахметбекқызы «Қытайдағы қазақтардың саяси жағдайы мен әлеуметтік өмірі» (1919-1949 жж) тақырыбындағы кандидаттық диссертациялық зерттеуі азаттық тақырыбының әдебиеттегі ізі іспеттес,қазақтардың саяси өміріне қатысты оқиғалардың ақындар жыры арқылы көрініс табуын сипаттайды.

 Басқадай жекеленген авторлардың,атап айтсақ, Шығыстағы қазақ шоғыры арасына лаң салған мақалалары мен көрнекті қаламгер М.Мағауинның «Қыпшақ аруы» туындысындағы «Жалама айдаған» оқиғасына қатысты тарихи деректерімен құнды.

 Моңғолиялық зерттеушілер де аталған тақырыпқа біршама қалам тартқан.Моңғолияның Ішкі істер министрі қызметін атқарған, Моңғолияның батыс өлкесіндегі қазақтармен тығыз байланыста тұрған, әрі Қытайдың Шыңжан өлкесінде қалыптасқан ұлт-азатшылармен мәмілелер мен келліссөздер жүргізген Моңғолияның ішкі әскерінің қолбасшысы ретінде қызмет еткен генерал Б.Дүйнхэржавтың (бүркеншік аты «Жамба» ) шекаралық 24- отряд және 1979 жылы жарық көрген ішкі істер әскерінің 9 отрядтарының тарихы туралы еңбегінде батыс шекара оқиғаларына өзіндік тұжырым жасайды. Солардың ішінде, қызмет бабында ғана пайдалануға рұқсат берілген «Моңғолияның ішкі әскер бөлімінің тоғызыншы, жиырма төртінші отрядтар тарихы» атты шағын тарихи құжаттарда Моңғолияның батыс бөлігіне байланысты көптеген мәселелер кеңірек қамтылғандығымен ерекшеленеді.

 Шекара әскерінің қолбасшысы, генерал Б. Доржның (бүркеншік аты «Мажиг» ) естелігінде осы оқиғалардың өрбуі және Шыңжан қазақтарының ұлт-азаттық қозғалысы, Алтай қазақтарының көтерілісі, оның қолбасшысы Оспан батыр Ісләмұлы(1899-1951) туралы жан-жақты мәлімет береді.Осы жолда генерал Дорж мен оның КСРО-лық кеңесшісі Н.Ф.Поповтың тапсырмасымен Оспан батырға тұңғағыш рет мәмілге барып, Моңғолия мен ұлт азаатшыларының арасындағы болашақ ресми кездесулердің жолын ашқан Қамқаш Исаұлының (бүркеншік аты «Тауық» ) сіңірген еңбегі кеңінен баяндалады. Дегенмен, әскерилердің бұл еңбектерінде идиологиялық тар шеңбер бұғауынан шыға алмау, біржақты тұжырым жасау, ұшқары баға беру жағы басым.

 Тағы бір әскери ардагер, Моңғол-Қытай шекаралық келісімдерінің басы-қасында болған генерал Б.Цэдэн-Иштің әр жылдарда жариялаған еңбектері де жоғарыда аты аталған әріптестерінікіне ұқсас. Жаһандану кезеңінде толықтырылып, қайта басылған «Моңғолия шекара тарихы» атты тарихи топтамасында шекара оқиғасына қатысты деректерді молынан қамти отырып, жаңаша баға беруімен ерекшеленеді. Әсіресе,қытай-моңғол шекара дауына қатысты мәселелерде Қытайдың Шыңжан қазақтарының аласапыран тұстағы әрлі-берлі өтіп шекара бұзу оқиғалары туралы мәліметтер қамтылады.Тарих

 Қытайға және басқа елдерге кеткен қазақтар туралы Г. Меңдіқұлова өзінің «Исторические судьбы казахской диаспоры: восхождение и развития» деген атпен жарық көрген өзінің монографиялық еңбегінде жазады. Ол, 1979 жылы Ауғанстанда өмір сүріп жатқан қазақтардың саны 24 000-ға жеткендігін және 1968 жылы Ирандағы қазақтардың онда 400 отбасы өмір сүргендігін т.б. көптеген деректер айтады. Қытайдың батыс ұлттық аудандарындағы демографиялық жағдай**.** Аталаған мәселемен негізінен шетелдік және Отандық ғалымдар айналысады. Дегенмен, олардың қатары айтарлықтай көп емес екендігін айтқымыз келеді.

 Енді кезекпен қарастырсақ; 1) Отандық деректер. Отандық дерекетдің алдыңғы қатарына ҚР Президенті Н.А.Назарбаевтың «Қазақстан – 2030» атты Бағдарламасын атауға болады. Бағдарламада қолайсыз демографиялық факторлардың ұлттық қауіпсіздікке әсер ететінін айта келіп, көші-қон саясатына байланысты жас мемлекеттің жетекші басымдылықтарына ұсынылады. Отандық ғалымдардың еңбектеріне келсек жалпы Қытай Халық Республикасының демографиялық жағдайын зерттеген ғалымдар өте аз деуге болады. Қазақстан ғылымында ХХ-ғасырдың 90-жылдарынан бастап тарихты зерттеу барысында ғана кез-келген бізне құнды мәселенің барлық талдауын жасай аламыз. Қазақстан деректерінде Қуаныш Сұлтанов пен қытайтанушы Садықан Бақбергеновтың «Пробуждение гиганта» атты кітабы ерекше назар аударады. Аталмыш еңбекте ҚХР-да жүргізілген реформаларға терең талдау жасалып, оның жетістіктері мен кемшіліктеріне, реформа нәтижесінде елдегі болған өзгерістерге сараптама жасалады. ҚХР-дағы демографиялық жағдай, оның ішінде ШҰАА-дағы халық саны туралы мағлұматтар келтіреді, оның айтуынша» Батысты игеру» стратегиясын іске асыру барысында ішкі тіғіз орналасқан аудандардан көптеп көшіріледі, қазіргі кезеңде Қазақстан шекарасы маңындағы аудандарда халықтың саны және инфрақұрылымы Қазақстанның шекаралық аймақта тұратын халықтардың санынан он есе асып түседі деген тұжырымдар келтіреді.Г.М.Меңдіқұлова мен Б.Ж. Атантаеваның «История миграций между Казахстаном и Китаем 1860-1960-е гг.» атты еңбегін алуға болады.Аталмыш еңбекте Қазақстан-Қытай мұрағаттық және статистикалық деректердіжүйелеп, талдау жасау арқылы қазақстандық деректануда бірінші рет революциялық және кеңестік тархнама деп бөлген болатын.

 Енді мәселенің жалпы тарихына қысқаша шолу жасап өтетін болсақ: 1992 жылы 28 қыркүйек пен 4 қазан аралығында Алматы қаласында Дүние жүзі қазақтарының 1-ші құрылтайы өтіп, оған әлемнің 33 елінен 1200 қазақ қатысты. Дүние жүзі қазақтарының 2-ші құрылтайы 2002 жылдың 23-24 қазан аралығында Түркістан қаласында өтіп, оған әлемнің 36 елінен 700 қазақ, ал, Дүние жүзі қазақтарының 3-ші құрылтайы 2005 жылы Астана қаласында өтіп, оған әлемнің 32 елінен 314 қазақ қатысты.

2005 жылы қыркүйек айындағы мәлімет бойынша 5 млн.-ға жуық қазақ әлі де алыс және жақын шет елдерде тұрып жатыр. Әлем бойынша барлығы 13 333 333 (2005 ж. қыркүйек) қазақ болса, Қазақстанда - 8 млн. 960 мың; Қытайда – 1 млн. 350 мың (ресми), 2 млн. (іс жүзінде); Монғолияда – 150 мың (ресми) 175 (іс жүзінде); Ауғанстанда – 30 мың; Түркияда – 25 мың; АҚШ-та -14 мың; Иранда – 13 мың; Германияда – 10 мың; Канадада – 9 мың; Францияда – 6 мың; Англияда – 4 мың; Пакистанда – 3 мың; Үндістанда – 3 мың; Швецияда – 2,5 мың; Біріккен Араб елдерінде – 2,5 мың; Австрияда – 2 мың; Израильде – 2 мың; Австралияда – 1,5 мың; Аргентинада – 1 мың; Бельгияда – 1 мың; Нидерландыда – 1 мың; Чехияда – 1 мың; Сауд Аравиясында – 1мың; Иорданияда – 1 мың; Египетте – 0,9 мың; Грецияда – 0,8 мың; Сирияда – 0,7 мың; Мароккода – 0,6 мың; Жапонияда – 0,5 мың; Солтүстік Кореяда – 0,4 мың; Оңтүстік Кореяда – 0,1 мың; Тайванда – 0,3 мың; Индонезияда – 0,2 мың; Швейцарияда – 0,1 мың; Өзбекстанда 1 млн. 200 мың (ресми) 2 млн. 500 мың (іс жүзінде); Ресейде 700 мың (ресми) 1 млн. (іс жүзінде); Түрікменстанда 115 мың (ресми) 140 мың (іс жүзінде); Қырғызстанда - 94 мың; Украинада – 15 мың; Тәжікстанда – 20 мың; Белоруссияда – 5 мың; Азербайжанда – 3 мың; Грузияда – 3 мың; Молдавияда – 2,5 мың; Латвияда – 2,5 мың; Литвада – 2 мың; Эстонияда – 2 мың; Арменияда – 2 мың қазақ (2005 ж.) тұрады.

Қазақтардың жақын шет елдердегі аймақтар бойынша орналасуы 1999 жылғы мәлімет бойынша төмендегідей: Әмудария сағасында - 370 мың, Еділ бойында – 310 мың, Ташкент маңында – 300 мың, Орал-Жайық өңірінде – 160 мың, Сібір өлкесінде – 125 мың, Тамды аймағында – 100 мың, Мырзашөлде – 60 мың, Ішкі Ресейде – 45 мың, Қиыр Шығыста – 10 мың, Солтүстік Кавказда - 5 мың, Құлжа-Іле аңғарында – 450 мың, Шәуешек-Тарбағатай өңірінде – 300 мың, Сүмбе-Алтай етегінде – 230 мың, Монғолиядағы Алтай беткейінде 130 мың, Ішкі Қытай провинциясында - 85 мың, Монғолияның ішкі аймақтарында – 25 мың.

Бүгінгі таңда шетелдегі қазақтардың көшіп келуіне квота бөлу мемлекетіміздің басты саясатының бірі болып отыр.

**Әдебиеттер:**

1. Асылбеков М.Х., Козина В.В. Демографические процессы современного Казахстана. - Алматы, 1995.

2. Мендикулова Г.М. Исторические судьбы казахской диаспоры. Происхождение, развитие. – Алма-Ата: Ғылым, 1997.

3. Ескекбаев Д. Қазақ диаспорасы. Бүгіні және болашағы. Алматы 2003.

4. Омарбеков Т. 20-30 жылдардағы Қазақстан қасіреті. – Алматы: Санат, 1997. (– 280-320 бб.)

5. Козина В.В. Демографическая история Казахстана (конец Х1Х – нач. ХХ1 вв.). Караганда 2007.

**Дәріс №15. Семинар 15. Қазақстанның қазіргі демографиялық жағдайы статистикалық мәліметтерде.**

**Мақсаты:** Қазақстан Республикасының қазіргі демографиялық жағдайының зерттелу деңгейін қарастыру.

**Жоспар**

1.Адамның даму динамикасы.

2. Қазақстан Республикасындағы халықтың өмір сапасын талдау және бағалау.

Адамның даму индексі (HumanDevelopmentIndex) әлемнің елдеріндегі және өңірлеріндегі адам материалының даму дәрежесін сипаттайды. Индексті Біріккен Ұлттар Ұйымының Даму бағдарламасы (БҰҰДБ) жасады және БҰҰ адамның дамуы туралы баяндамаларының арнайы сериясы шеңберінде пайдаланылады. АДИ-ды жыл сайын Біріккен Ұлттар Ұйымы Даму бағдарламасы (БҰҰДБ) өзінің жұмысында талдамалық әзірлемелермен қатар ұлттық институттар және халықаралық ұйымдардың статистикалық деректерін пайдаланатын тәуелсіз халықаралық сарапшылар тобымен бірлесіп есептейді. Индекс БҰҰ адамның дамуы туралы баяндамаларының арнайы сериясында жарияланады.

Әлем елдерінің экономикалық және әлеуметтік прогресін бағалаумен бірінші баяндама адамның даму ұғымын былайша қалыптастырды: «Адамның дамуы таңдау спектрін кеңейту процесі. Таңдаудың барынша маңызды элементтері – ұзақ және аман-сау өмір сүру, білім алу және лайықты өмір сүру деңгейіне ие болу. Таңдаудың қосымша элементтері саяси еркіндікті, кепілдендірілген адам құқықтарын және өзін-өзі сыйлауды қамтиды». Бұл көзқарастар жүйесі адамның өмір сапасын арттыруға, барлық салаларды оның мүмкіндіктерін кеңейтуге және жетілдіруге бағдарларанған. Адамның даму тұжырымдамасы жалпы ұлттық өнім көрсеткішіне негізделген, адамды тек қана экономикалық дамудың қозғаушы күші ретінде қарастырған және экономикалық өсуді қоғамдық прогрестің басты мақсаты деп жариялаған экономикалық дамудың «классикалық» деп аталатын теориясын ауыстырды.

Қазақстан Республикасындағы халықтың өмір сапасын талдау және бағалау

Қазақстан Республикасының Конституциясы мемлекет демократиялық, зайырлы, құқықтық және әлеуметтік болып табылатынын, оның басты байлығы адам, оның өмірі, құқықтары мен еркіндігі екендігін ресми жариялайды. Осыған сүйене отырып, мемлекеттің әлеуметтік саясатының негізгі міндеті және оның тиімділігінің басты өлшемі халықтың үздіксіз өмір сапасын арттыруболып табылады.

Үдемелі индустрялық-инновациялық дамуға қазақстандық бағдар сондай-ақ, әлеуметтік даму үлгісіне жаңа жоғары талаптар қояды. Мемлекеттік стратегияны әлеуметтік басымдықтар жағына барынша ығыстыру байқалады. «Қазақстанды әлеуметтік жаңғырту: Жалпыға бірдей Еңбек Қоғамына жиырма қадам» деген бағдарламалық мақаласында ел Президенті қоғамға елдің одан әрі дамуының тұжырымдамалық векторын - Жалпыға бірдей Еңбек Қоғамына құруды ұсынды, оған тек қана өндіруші еңбекарқылы іске асыырлатын әлеуметтік жаңғырту арқылы қол жеткізуге болады.

Ел Президентінің нұсқауына сәйкес біздің республиканың мемлекеттік саясатының негізгі басымдықтары адам капиталының дамуы және халықтың өмір сапасын арттыру болып табылады және болып қалады. Бұл мақсаттарды іске асырылатын Үкіметі бағдарламалары ең алдымен, жұмыспен қамтылуды сақтауға және табыстар деңгейін арттыруға, халықтың барынша қауқарсыз санаттарын әлеуметтік қорғауға бағытталған. Тіпті құлаш жайған әлемдік қаржы дағдарысы жағдайларында мемлекет өзінің азаматтарын әлеуметтік қолдаудан бас тартқан жоқ. Ұлттық қор қаражаты түрінде қаржы «жастығы» арқасында мемлекет барлық әлеуметтік бағдарламаларға қол сұғылмаушылықты сақтаудың және тіпті олардың кейбірі бойынша қаржыландыруды ұлғайтудың сәті түсті.

Тәуелсіздік жылдарында өмір сапасы саласында қазақстандықтар орасан өтпелік кезеңдерді бастан өткерді. Кеңес Одағы және оның барлық мемлекеттік құрылымдары құлағаннан кейін халықты әлеуметтік қамтамасыз етудің тұтас жүйесі де құлдырады. Одақ құлағаннан кейін қазақстандық тұрғындар бұрынғы империяның қалған халқы сияқты өмір сапасын сипаттайтын көптеген әлеуметтік кепілдіктерден айырылды. Халық қиын жағдайларға тап болды: ескі экономиканың құлауы, тиісінше табыстардың күрт төмендеуі, жұмыссыздық, қалмыстың жоғары деңгейі және т.б.

Ең алдымен,Қазақстанға кедейлікпен және жоқшылықпен күресуде айтарлықтай табыстарға жетудің сәті түсті. Егер 2006 жылы табысы ең төменгі күнкөріс деңгейінен төмен азаматтар үлесі 18,2 пайызды құраса, 2011 жылы бұл көрсеткіш 5,3% құрады.

Бұл ретте, қалалық және ауылдық жерлердегі табыстар айтарлықтай саралануы қауіпті белгі болып қалады. 2011 жылы ауылдық жерлердегі кедейлік деңгейі 3,7 еседен асып кетті, ал 2007 жылы айырмашылық тек қана 2,6 есені құрады. Бұл қала тұрғындарының өмірінің сапалық көрсеткіштері ауыл халқының көрсеткіштерінен айрамасы мемлекет қабылдайтын шараларға қарамастан ұлғайғандығын көрсетеді. Қазақстандық ауылда бүгінде шамамен 45,5 пайыз халық өмір сүретінін атап өту маңызды, сондықтан мұнда кедейлікпен күрес республиканың өмір сапасы бойынша көрсеткіштерін айтарлықтай жасқартуға ықпал етеді.

Елдегі орташаөмірдің ұзақтығы 69 жасқа жетті, ұзақ мерзімді пайдалануға арналған тауарлар сатып алуға қаражаттарды көп жұмсай бастаған халықтың әл-ауқаты көтерілді. Өмір сапасының басқа да индикаторлары және демографиялық көрсеткіштер жақсарды, оларға елдің тұрақты дамуы және оның сыртқы сахнада бәсекеге қабілеттілігі байланысты. Бұл ретте, өлім-жітімнің негізгі себептері жүрек-қантамырлары аурулары, бақытсыздық жағдайлары, жарақаттар, кісі өлтіру, жаңа құрылымдар болып қалуда.

Сонымен бірге, Қазақстанда шешілуі халықтың өмір сүруінің сапалық көрсеткіштерін арттыруға мүмкіндік беретінкөптеген проблемалар бар. Мысалы, ауылдарда қаладан қалып қоюдың елеулі себептерінің бірі сапалы ауыз судың жетіспеушілігі болып табылады. Халықтың жан басына есептегенде сумен қамтамасыз етілу көрсеткіші бойынша Қазақстан ТМД-да соңғы орын алады. Сапасыз суды тұтыну ел халқының денсаулығына айтарлықтай әсер етеді. Мәселен, Қазақстан халқының 80,0% аурулары ҚР Денсаулықмині бағалауы бойынша судың сапасының төмен болуымен байланысты. АШМ Су ресурстары комитетінің Төрағасы баяндамасының деректері бойынша елдің көпшілік ауылдарының халқы (72,4% немесе 3 млн. астам адам) суды орталықсыздандырылған көздерден, яғни құдықтардан, бұлақтардан және артезиан ұңғымаларынан тұтынады.

Өмір сапасын сипаттайтын келесі аспект-өм*і*р сүру орындарындағы экологиялық жағдай. Адам әлеуетінің жаңа сапасын қалыптастырудың басқа да маңызды индикаторы ел халқының білімділігі болып табылады. Бұл бағытта Қазақстан дамудың жоғары деңгейіне жетті. Жоғары деңгей қазақстандықтардың білім деңгейі 99,7% құрайды.

Елдің бүкіл тұрғын үй қоры 2012 жылдың басында 283,9 млн.ш. метрді құрады, олардың ішінен 167,3 млн. ш. метр, немесе 58,9% қалалар және басқа да қалалық жерлерде, ал 116,6 млн. ш. метр (41,1%) – ауылдық елді мекендерде орналасқан. Бұл ретте, тұрғын үй қор барлығы дерлік (96,3%) ел халқының жеке меншігінде және тек қана 3,7% (10,3 млн. ш. метр) мемлекет меншігінде калды.Соңғы 6–7 жылдағы жаңа тұрғын үй ғимараттарының құрылыс көлемдерінің айтарлықтай өсуіне қарамастан ел халқының тұрғын үймен қамтамасыз етілуі елеулі өткір проблема болып қалуда.

Қоғамның әлеуметтік саулық индикаторы ретінде халық денсаулығының жай-күйі тек қана елдегі денсаулық сақтау және әлеуметтік қамтамасыз ету жүйесінің деңгейіне және ресурстарына емес, сондай-ақ, бірқатар басқа да факторларға - салауатты өмір салтын ұстану, адамдардың тіршілік ету және өмір сүру қоршаған ортасын қорғау және т.б. байланысты.

Қазақстандағы, соңғы онжылдықтың оң өзгерістері ел халқының өмір сүру деңгейінің көрсеткіштерінің жақсаруынан көрініс тапты: табысы төмен халық үлесі, азық-түлік себетінің құнынан төмен табыстарға ие халық үлесі қысқарды. Барлық бақыланатын азық-түлік тауарлары бойынша олардың тауарлық баламасы арқылы көрсетілген халық номиналды ақшалай табыстармен сатып алу қабілеті өсті, орташа ел бойынша орташа жалақыға сатып алуға болатын ең төменгі күнкөріс деңгейі топтамасының саны ұлғайды – 2011 жылы 5,6 есеге.

Ауыл мен қала арасындағы өмір сапасын теңестірудің басқа да аспектілері - сапалы және әртүрлі тамақтану, қызметтер саласының дамуы. Өмірсапасының деңгейін анықтайтын халықаралық рейтингтердің көрсетілген кемшіліктеріне қарамастан басқа мемлекеттермен салыстырғанда елдің дамуын объективті бағалауға мүмкіндік беретін салыстырмалы талдауға жүгінбеуге болмайды. Сондықтан ағымдағы жылдың шілдесінде үкімет отырысында Еңбек және халықты әлеуметтік қорғау министрі мәлімдегендей Қазақстанда Өмір сапасының стандарты енгізілетіндігі таң қалатын жағдай емес. Оның айтуы бойынша ағымдағы жылы Қазақстанда Өмір сапасының стандартын енгізу шеңберінде халықаралық сарапшылардың қатысуымен ең төменгі әлеуметтік стандарттарды жетілдіруге бағытталған зерттеулерді жүргізуді аяқтау жоспарланады. Зерттеулердің нәтижелері бойынша ең төменге әлеуметтік стандарттар ең төменгі күнкөріс деңгейі, ең төменгі жалақы мөлшерлері, зейнетақылар, әлеуметтік жәрдемақыларды жетілдіру бойынша тұжырымдама жобасы дайындалатын болады.

Бұл шешімде қолдау ретінде қазіргі заманғы мемлекет тек қана оның экономикалық саясаты азаматтардың өмір деңгейі және сапасының өсуіне өзінің бағдары болу шартымен дамуы мүмкін екендігі туралы деректемені келтіруге болады. Адам капиталы теориясына сәйкес халықтың еларалық көші-қоны қоныстанушының болжанатын қоныстану ауданында оларды өзгерту мүмкіндігімен қолда бар өмір деңгейі және сапасын ұтымды салыстыруына және мұндай қоныс аударудан күтілетін пайданы бағалауына негізелген. Мемлекеттің азаматтарына өмірдің қанағаттанарлық деңгейін және сапасын қамтамасыз етуге қабілетсіздігі осылайша, «ми ағысы» нысанында теріс көші-қон теңгерімін қалыптастырады. Соңғысы ең алдымен, еңбек ресурстарының сапасында теріс көрініс табады және экономикалық өсу және экономиканың шикізат бағытынан кету перспективаларын болдырмауы мүмкін. Осы теорияны бүгінде Қазақстанда сыртқы көші-қон сальдосы біршама жылдар ішінде оң шамаға ие болғандығы растайды. Мәселен, 2011 жылдың қорытындылары бойыншаелге 38 004 адам кірген, ал кері бағытта 32 902 адам шыққан, көші-қонсальдосы осылайша, 5 102 бірлікті құрады.

Қазақстандағы өмір сапасын сипаттайтын позицияларды қарастыруды жалғастыра отырып, халықтың білімділік деңгейі сияқты көрсеткішті атап өтпеуге болмайды. Қазақстанда халықтың біліммен қамтылуы кеңестік білім жүйесінің құлдырау сәтіндегі жай-күйі бойынша шамамен 95 пайызды құрады, және бұл көрсеткіш бойынша ел Әлемнің дамыған мемлекеттерімен қатарласты. Алайда тәуелсіздік жылдарының басында жүйенің жеткілікті қаржыландырылмауының ауыр кезеңінен кейін 2000-жылдардан бастап мемлекет білім жүйесіне шығындары жыл сайын өсіп отырғандығын ескеру керек. Мұның себебі сондай-ақ, КСРО-ның құлауы және экономикалық көрсеткіштердің күрт төмендеуі болды. Қазіргі уақытта білім беру жүйесінің негізгі міндеті білім сапасын көтеру болып табылады. Осы міндетті шешу әдістерінің бірі әлемдік стандарттарға, оның ішінде 12 сыныптық оқыту жүйесіне өту болып табылады.

Қазақстан Республикасындағы халықтың өмір сапасын талдау және бағалау мақсатында мемлекеттік даму бағдарламаларын, оның ішінде «Әлеуметтік-экономикалық жаңғырту – Қазақстан дамуының басты векторы» атты ҚР Президентінің Жолдауын іске асыру мақсатында қабылданған стратегияны (өңірлік даму, әлеуметтік, тұрғын үй-коммуналдық саласы қызметтерінің сапасы және қол жетімділігі, көліктік инфрақұрылым, қоғамдық қауіпсіздік, экологиялық жағдай, демократиялық даму, саяси тұрақтылық, бос уақытты және демалысты ұйымдастыру, туристик саланы дамыту және т.б.) толық қарастыру қажет.

Осылайша, одан әрі біз өмір сапасының даму дәрежесін сипаттайтын қарастырылған көрсеткіштерді талдаймыз және мемлекеттік бағдарламалар және стратегиялардың жоспарланған нәтижелері тұрғысында Қазақстандағы осы санатты бағалау үшін олардың қолданылу дәрежесін анықтаймыз.

Қазақстандағы өмір сапасын талдау және бағалау шеңберінде қарастырылатын қолданыстағы мемлекеттік бағдарламалар және стратегиялар тізбесі.

1. «Әлеуметтік-экономикалық жаңғырту – Қазақстан дамуының басты векторы» атты ҚР Президентінің Жолдауы.
2. Қазақстан Республикасын үдемелі индустриялық- инновациялық дамыту жөніндегі 2010 – 2014 жылдарға арналған мемлекеттік бағдарлама.
3. Қазақстан Республикасындағы тұрғын үй құрылысының 2011 - 2014 жылдарға арналған бағдарламасы.
4. Қазақстан Республикасының 2015 жылға дейінгі Көлік стратегиясы.
5. Қазақстан Республикасының 2011-2020 жылдарға арналған білімді дамыту мемлекеттік бағдарламасы.
6. 2012-2020 жылдарға арналған моноқалаларды дамыту бағдарламасы.
7. Қазақстан Республикасының агроөнеркәсіптік кешенін дамытудың 2013-2020 жылдар арналған бағдарламасы.
8. Қазақстан Республикасының 2011 – 2015 жылдарға арналған «Саламатты Қазақстан» денсаулық сақтауды дамыту мемлекеттік бағдарламасы.
9. 2030 жұмыспен қамту бағдарламасы.

Келесі қадам қолданыстағы даму бағдарламаларында және стратегияларда анықталған міндеттерді іске асыру тұрғысында халықтың өмір сапасыының көрсеткіштерімен индикаторларының көріну дәрежесін анықтау болады.

1. Қазақстандағы халықтың өмір сүру деңгейі (2011ж.шығарылым) ҚР Статистика агенттігінің статистикалық жинағы.

**Әдебиеттер:**

1. Асылбеков М.Х., Козина В.В. Демографические процессы современного Казахстана. - Алматы, 1995.

2. Коллективизация сельского хозяйства в республиках Средней Азии и Казахстана: Опыт и проблемы. – Алма-Ата: Ғылым, 1990. (– 64-65 бб.).

 3. Мендикулова Г.М. Исторические судьбы казахской диаспоры. Происхождение, развитие. – Алма-Ата: Ғылым, 1997.

4. Ескекбаев Д. Қазақ диаспорасы. Бүгіні және болашағы. Алматы 2003.

5. Омарбеков Т. 20-30 жылдардағы Қазақстан қасіреті. – Алматы: Санат, 1997. (– 280-320 бб.)

6. Козина В.В. Демографическая история Казахстана (конец Х1Х – нач. ХХ1 вв.). Караганда 2007.

7.Гаврилова, Т.В. Халықтың өмір сапасын зерттеу принциптері және әдістері / Т.В. Гаврилова // Өмір сапасының технологиялары. – 2004. –4т., № 2. –1–11-бб.